title: Maratonmelonta

text: Kilpailija ei saa ottaa apua vastaan vedessä, mutta rannalla olevilta apujoukoilta on mahdollista saada apua ensiapuun, ruoka-, juoma- ja vaatetäydennykseen, vioittuneen varusteen, kuten melan vaihtamiseen sekä korjausapuun. Kanootin/kajakin kaatuessa kilpailija voi kuitenkin ottaa vastaan apua sen tyhjentämisessä ja melonta-asentoon pääsemisessä.


title: Maratonmelonta

text: Kilpailu voidaan jakaa osiin, jos etappien lähdöt ovat samana päivänä. Kääntöpaikat melotaan vastapäivään. Kanoottia/kajakkia kilpailijat saavat kantaa vain merkityillä alueilla. Maali merkitään kahdella lipulla.


title: Maratonmelonta

text: Suomessa maratonmelonnan keskusjärjestönä toimii Suomen Kanoottiliitto.


title: Maratonmelonta

text: Suomessa järjestetään avoimia maratonmelontakilpailuja seuraavissa sarjoissa:


title: Maratonmelonta

text: Suomessa järjestetään mestaruuskilpailut seuraavissa sarjoissa:


title: Maratonmelonta

text: Lisäksi järjestetään nuorisomestaruuskilpailut (NMK) poikien ja tyttöjen 16 vuotta -sarjalle (K-1, K-2 ja C-1). Nuorisomestaruuskilpailuissa kilpaillaan vähintään 15 kilometrin matkalla. Vain pojat kilpailevat myös yksikkökanooteilla (C-1).


title: Kansainvälinen Kanoottiliitto

text: Kansainvälinen Kanoottiliitto ( eli ICF) on melontalajien kattojärjestö. Se perustettiin vuonna 1924 Tanskassa muodostamaan yhteys eri maiden kansallisten kanoottiliittojen välille ja edistämään melonnan tunnettavuutta maailmalla. Kansainvälisen Kanoottiliiton päämaja sijaitsee Lausannessa Sveitsissä ja sen puheenjohtajana toimii saksalainen Ulrich Feldhoff.


title: Munch

text: Munch on seuraavien henkilöiden sukunimi:


title: Yhdysvaltain avoin tennisturnaus 2006

text: Vuoden 2006 Yhdysvaltain avoin tennisturnaus eli US Open alkoi 28. elokuuta ja päättyi 10. syyskuuta 2006. Kilpailu oli järjestyksessään 126:s. Miesten mestaruuden vei kolmatta kertaa perätysten Sveitsin Roger Federer. Naisten puolella Venäjän Marija Šarapova voitti US Openin ensimmäistä kertaa.


title: Yhdysvaltain avoin tennisturnaus 2006

text: Roger Federer – Andy Roddick 6-2 4-6 7-5 6-1


title: Yhdysvaltain avoin tennisturnaus 2006

text: Marija Šarapova – Justine Henin-Hardenne 6-4 6-4


title: Yhdysvaltain avoin tennisturnaus 2006

text: Martin Damm / Leander Paes – Jonas Björkman / Maks Mirny 6-7 6-4 6-3


title: Yhdysvaltain avoin tennisturnaus 2006

text: Nathalie Dechy / Vera Zvonarjova – Dinara Safina / Katarina Srebotnik 7-6 7-5


title: Yhdysvaltain avoin tennisturnaus 2006

text: Bob Bryan / Martina Navrátilová – Martin Damm / Kveta Peschke 6-2 6-3


title: Yhdysvaltain avoin tennisturnaus 2006

text: Dušan Lojda – Peter Polansky 7-6 6-3


title: Yhdysvaltain avoin tennisturnaus 2006

text: Anastasija Pavljutšenkova – Tamira Paszek 3-6 6-4 7-5


title: Yhdysvaltain avoin tennisturnaus 2006

text: Jamie Hunt / Nathaniel Schnugg – Jarmere Jenkins / Austin Krajicek 6-3 6-3


title: Yhdysvaltain avoin tennisturnaus 2006

text: Mihaela Buzărnescu / Ioana Raluca Olaru – Sharon Fichman / Anastasija Pavljutšenkova 7-5 6-2


title: Askolan kirkko

text: Askolan kirkko on Mats Åkergrenin rakentama hirsirakenteinen kirkko Askolassa Uudellamaalla. Kirkko on seurakunnan toinen kirkko ja valmistunut vuonna 1799. Siinä on noin 700 istumapaikkaa. Erillinen, myös Åkergrenin rakentama kellotapuli valmistui 1800. Askolan ensimmäinen kirkko oli peräisin 1600-luvulta, se purettiin ahtaana ja huonokuntoisena. Askolan seurakunta oli ollut Porvoon kappeliseurakunta vuodesta 1639 ja itsenäistyi 1896.


title: Askolan kirkko

text: Kirkko on tyypiltään tasavartinen sisäviisteinen ristikirkko. Se jätettiin alun perin ulkoseiniltään hirsipintaiseksi ja maalattiin ulkoapäin punaiseksi vuonna 1802. Seinät saivat ulkovuorauslaudoituksen vuonna 1832, sen väriksi tuli niin ikään punainen. 1800-luvun lopulla seinät paneloitiin sisäpuolelta ja maalattiin. Paneloitu katto sai myös vaalean värin. Ulkolaudoitus maalattiin valkoiseksi.


title: Askolan kirkko

text: Kirkon ulkomuoto on muuttunut alkuperäisestä, muun muassa ikkunat on korjauksissa vaihdettu suippokaarisiksi.


title: Askolan kirkko

text:
Askolan kirkonkello on valettu vuonna 1704 Tukholmassa ja se on peräisin ensimmäisestä kirkosta.
Kirkossa on kahdet urut, molemmat ovat soittokunnossa. Vanhemmat urut ovat vuodelta 1892, Kangasalan urkutehtaan valmistamat 11-äänikertaiset urut. Toiset urut on hankittu 1973 ja ne ovat 17-äänikertaiset. Niiden valmistaja on Urkurakentamo Hans Heinrich.


title: Askolan kirkko

text: Kirkon sisätiloissa on tehty muutoksia muun muassa saarnastuoliin ja alttarilaitteeseen, jotka molemmat ovat peräisin 1600-luvulta. Vuonna 1939 tehdyissä korjauksissa näiden ulkonäkö palautettiin alkuperäiseen asuun. Alttaritaulu koostuu kolmesta maalauksesta, "Kristus Öljymäellä", "Taivaaseenastuminen" ja "Pilvet". Taulut on restauroitu 1939. Niiden maalausvuodesta ei ole tarkkaa tietoa, isoimmassa taulussa on kirjoitus, jonka mukaan se on maalattu tai kunnostettu vuonna 1803, taiteilija oli J. P. Kihlmarck.


title: Askolan kirkko

text: Historiallisesti arvokkain esine on barokkityylinen, korkokuvin koristeltu saarnastuoli. Se on peräisin Askolan ensimmäisestä kirkosta. Historiantutkija Lauri Heimanin mukaan se on sotasaalis Saksasta kolmikymmenvuotisesta sodasta. Saarnastuoli on ensin lahjoitettu Porvoon tuomiokirkkoon ja sieltä Askolaan. Saarnastuolissa on kuvattu Mooses ja viisi apostolia. Sitä kannattelee Pyhä Kristoforos.


title: Askolan kirkko

text:
Kirkkosalin holvissa on geometriset kuviomaalaukset, jotka ovat maalanneet Bruno Tuukkanen, Harry Röneholm ja Topi Vikstedt.
Kirkon edessä olevalla sankarihautausmaalla on arkkitehti Jaakko Paatelan suunnittelema graniittipaasi vuodelta 1949.


title: Mukkulan kirkko

text: Mukkulan kirkko on yksi Lahden seurakuntayhtymään kuuluvista kirkoista, joka sijaitsee nimensä mukaisesti Mukkulan asuinalueella. Kirkko on rakennettu vuonna 1993 ja sen on suunnitellut Arkkitehtityö Oy Juhani Boman. Materiaalina on käsinlyötyä tiiltä muistuttava tiili. Kirkkosalissa on istumapaikkoja 200, siirtoseinän takana oleva seurakuntasali tuo tarvittaessa lisää tilaa. Kirkkotekstiilit ovat Kirsti Rantasen suunnittelemat.


title: Mukkulan kirkko

text: Kirkossa on renessanssityyliset urut. Niissä on 15 äänikertaa, niiden rakentaja on Kangasalan urkutehdas. Urkujen äänityksen esikuvana on Nauvon positiivi, kansallismuseon kokoelmiin kuuluva Suomen vanhin urkusoitin, jonka pillien sointia tutkittiin nostamalla ne tilapäisen soittolaitteen päälle.


title: Myrskylän rautatieasema

text: Myrskylän rautatieasema () on varsinaisesti toiminut pysäkkinä ja siihen liittyvä päärakennus ja ulkorakennukset liittyvät aseman hoitajan virka-asumiseen. Yhdystie 1751:n vartioimaton tasoristeys on liikenneviraston rautatiellä numero 252 nimeltään "Lippo". Radalla kulkee ohitse vuorikaudessa kaksi tavarajunaa, ja nopeusrajoitus on 60 km/h.


title: Myrskylän rautatieasema

text: Alun perin Myrskylän rautatieasema perustettiin yhtenä liikennepaikkana kapearaiteiselle Loviisan–Vesijärven rautatielle, joka avattiin yleiselle liikenteelle 1904. Rautatieasema siirtyi Valtionrautateiden omistukseen 1950-luvun lopussa. Nykyään Loviisa–Vesijärven rautatieyhtiön rakentama talo on yksityinen, mutta suojelutoimien kohteena oleva.


title: Myrskylän rautatieasema

text: Vaikka rautatie kulkee vähän matkaa Myrskylän koilliskulman halki, niin Myrskylän asema ei ole kunnan alueella, vaan Myrskylän kirkonkylästä Lapinjärven kunnan Porlammin kylään johtavan tien varrella, noin kilometrin Lapinjärven puolella.


title: Myrskylän rautatieasema

text: Myrskylän asema toimi 1918 osasto Brandensteinin kenttäsairaalana.


title: Myrskylän rautatieasema

text: Myrskylän sivuraiteet purettiin loppusyksyllä 2013 ja liikennepaikka lakkautettiin 16. joulukuuta 2013.


title: Myrskylän rautatieasema

text: Lahti–Loviisa-radalla on enää vain vähän liikennettä, enintään kaksi tavarajunaa vuorokaudessa.


title: Glenn Ford

text: Glenn Ford, oik. Gwyllyn Samuel Newton Ford, (1. toukokuuta 1916, Sainte-Christine, Quebec, Kanada – 30. elokuuta 2006, Beverly Hills, Kalifornia, Yhdysvallat) oli yhdysvaltalainen näyttelijä. Ford oli kahdeksanvuotias, kun hänen perheensä muutti Yhdysvaltoihin.


title: Glenn Ford

text: Glenn Fordin maine perustuu ensisijaisesti hänen työhönsä lännenelokuvissa, kuten "Peloton mies", "Texasin huimapäät", "Nopein ase voittaa", "Armoton ase" ja "Villein lännessä". Hänen läpimurtotyönsä oli miespääosa filmiklassikossa "Gilda", jossa Rita Hayworth esitti nimiroolin. Fordin muita maineikkaita rooleja ovat suoritukset elokuvissa "Älä käännä heille selkääsi", Frank Capran elokuvassa "Taskullinen ihmeitä", "Elokuun teehuone" sekä Fritz Langin elokuvissa "Gangsterikuningas" ja "Ihmispeto".


title: Glenn Ford

text: 53-vuotisen uransa aikana Ford ehti tehdä yhteensä 85 elokuvaa, tosin toisen tiedon mukaan niitä olisi ollut yli sata. Uran parasta aikaa olivat 1950- ja 1960-luvut. Hän jatkoi työntekoa yli 70-vuotiaaksi, mutta veritulpat katkaisivat uran 1990-luvun alussa. Hän on saanut elokuvaurastaan tähden Hollywood Walk of Famelle.


title: Glenn Ford

text: Glenn Ford on ollut naimisissa neljä kertaa. Hänen puolisojaan ovat olleet Eleanor Powell, Kathryn Hays, Cynthia Hayward ja Jeanne Baus. Hänellä on yksi poika, Peter Ford (alias Tom Shea).


title: Lapinjärven kirkko

text: Lapinjärven kirkko () on valmistunut vuonna 1746 aivan Lapinjärven keskustaan. Kirkkoa kutsuttiin aikaisemmin "Ruotsalaiseksi kirkoksi" tai "isoksi kirkoksi". Tasaristin muotoisessa kirkossa on noin 450 istumapaikkaa. Kirkon länsipuolella on "Suomalaiseksi kirkoksi" kutsuttu Lapinjärven pikku kirkko, joka on valmistunut 1744. Sekä Lapinjärven suomalainen että ruotsalainen seurakunta käyttävät nykyään molempia kirkkoja; vuodesta 2019 kyseessä ovat Agricolan suomalainen ja ruotsalainen seurakunta, jotka toimivat sekä Lapinjärvellä että Loviisassa.


title: Lapinjärven kirkko

text: Ei ole täyttä selvyyttä, milloin Lapinjärven kappeliseurakunta on syntynyt, sillä 1300-luvulla se on kuulunut Pernajan kappeliseurakuntaan. Vuonna 1414 mainitaan Pyhän Laurin kappeli, jonka arvioidaan sijainneen Ingermaninkylässä, josta se on myöhemmin 1400-luvulla siirretty Kirkonkylään: Matiaksen kappeli kirkonkylästä mainitaan vuoden 1556 asiakirjassa. Kappeli on perustettu siksi, että lapinjärveläisten ei olisi tarvinnut lähteä Pyhtäälle tai Pernajaan kirkkoon.


title: Lapinjärven kirkko

text: Kappeli purettiin vuonna 1663 ja tilalle rakennettiin uusi ja suurempi kirkko. Purkutyöt aloitettiin keväällä, ja jo vuoden lopussa kirkko oli käytössä. Kirkon viereen oli suunnitteilla uusi kirkko, joka saatiin valmiiksi 1700-luvun alussa. Tätä kirkkoa kutsuttiin Suomalaiseksi kirkoksi, kun taas vanhempaa kirkkoa Ruotsalaiseksi kirkoksi.


title: Lapinjärven kirkko

text: Salama sytytti Ruotsalaisen kirkon tuleen 29. kesäkuuta 1742, myös muutaman sylen (noin viiden metrin) päässä ollut Suomalainen kirkko paloi. Kellotapuli säästyi tulipalolta. Myös kirkon arvoesineet säästyivät; ne oli viety turvaan Ruotsiin, koska vuonna 1742 oli käynnissä Hattujen sota Venäjän ja Ruotsin välillä.


title: Lapinjärven kirkko

text: Kirkkojen tuhoutumisen jälkeen syksyllä päätettiin rakentaa uudet kirkot. Suomi oli miehitetty ja taloudelliset resurssit olivat ryöstöjen jäljiltä heikot, joten syntyi kiistaa kirkkojen rakentamisesta: rakennetaanko ensin Suomalainen kirkko vai Ruotsalainen kirkko tai rakennetaanko vain yksi kirkko. Lopulta päätettiin, että ruotsinkieliset rakentavat Ruotsalaisen kirkon ja suomenkieliset Suomalaisen kirkon. Jokainen tila osallistui rakennustöihin tuomalla muun muassa tukkipuuta sekä tekemällä päivätöitä.


title: Lapinjärven kirkko

text: Ruotsalaista kirkkoa alettiin rakentaa alkukesästä 1743. Rakennusmestari Jacob Bäckman johti töitä. Hän rakensi myös katot, lattian ja penkit. Henrik Porthan piti ensimmäisen saarnan uudistetussa kirkossa 3. heinäkuuta 1744. Saarnastuoli rakennettiin alkuvuodesta 1745 ja maalattiin vuonna 1746, jolloin koko kirkko oli valmis. Kirkon rakentaminen oli vaatinut jokaiselta tilalta 55 päivätyötä, 14 hirttä, viisi lattialautaa, 36 lankkua, 200 kattopannua, 14 vetonaulaa, sata tuohilastua ja neljä penkkilautaa. Osa kustannuksista rahoitettiin koko valtakunnassa Lapinjärven kirkkojen hyväksi kerätyllä kolehdilla. Kirkko laudoitettiin vuosina 1806 ja 1807 ja maalattiin vuonna 1816. Se rapattiin ulkoa vuonna 1871.


title: Lapinjärven kirkko

text: Almar Fabritius Kagaalin edustajana ilmaisi jyrkän vastalauseensa vuonna 1902 Lapinjärven kirkossa esitettäväksi tarkoitettua asevelvollisuuskuulutusta vastaan. Tästä syystä hänet asetettiin syytteeseen kirkkorauhan häpäisemisestä. Fabritius sai kuitenkin vapauttavan tuomion.


title: Lapinjärven kirkko

text: Vuonna 1750 Lapinjärven Ruotsalaisen kirkon ensimmäiset penkit oli varattu Sjökullan, Porlammin ja Mariebergin kartanoiden herrasväelle. Seuraavalla rivillä istui korkea-arvoisia upseereita vaimoineen. Kolmas rivi oli aliupseereille ja muille säätyläisille. Neljännellä rivillä istuivat herrasväen palvelijat, kamarineidot ja lukkarin vaimo. Viides rivi oli kirkkoväärtin ja kuudennusmiesten penkkirivi. Talonpoikien penkit alkoivat riviltä kuusi, naisten puolelta riviltä viisi. Torpparit ja loiset istuivat kirkon perällä. Ne, jotka eivät mahtuneet penkeille, joutuivat istumaan lehtereillä.


title: Lapinjärven kirkko

text: Kellotapuli säästyi vuoden 1742 tulipalosta, mutta oli jo vuonna 1760 huonossa kunnossa. Samana vuonna päätettiin rakentaa uusi kellotapuli. Seuraava talvi oli niin runsasluminen, että rakennustöitä lykättiin vuodella. Vuonna 1763 lapinjärveläiset päättivät sittenkin vain korjata kellotapulin. Vasta 1820-luvulla yli 100-vuotiaan kellotapulin kohtalo otettiin uudestaan esille. Uusi kellotapuli rakennettiin vuonna 1827; sen on todennäköisesti suunnitellut Carl Ludvig Engel.


title: Lapinjärven kirkko

text: Kellotapulin pienempi kello on vuodelta 1759 ja suurempi vuodelta 1818. Suurempi kello on ostettu Pietarista 695 ruplalla. Kellossa on teksti ”Kommer låter os gå uppå Herrans berg til Jacop Guds hus” () Jesajan kirjasta (Jes. 2:3). Kellojen soittomekanismi sähköistettiin 1963.


title: Lapinjärven kirkko

text: Kirkon kalleuksiin kuuluvat ehtoolliskalkki sekä öylättilautanen, jotka ovat vuodelta 1615. Öylättirasia on vuodelta 1703. Kirkon kaksi messukasukkaa ovat vuosilta 1766 ja 1864; ne ovat Kansallismuseon arkistoissa. Vuonna 1954 ruotsalaiset marttayhdistykset lahjoittivat uuden messukasukan.


title: Lapinjärven kirkko

text: Alttarin yläpuolella oleva suuri puinen krusifiksi on todennäköisesti peräisin Pernajasta. Kirkon saarnastuolin on tehnyt haminalainen puuseppä Theito vuonna 1745. Saarnastuolin koristeet ovat maalanneet Simon Galenius ja lukkari Westman. Koristeet löytyivät uudestaan vuonna 1998, kun 1800–luvulla maalattu valkoinen maali poistettiin.


title: Lapinjärven kirkko

text: Kirkossa on useita kattokruunuja. Eteläisen ristivarren kruunun on lahjoittanut Paul Thorwall 1932. Länsisakaran kruunun on lahjoittanut paikallinen kruununvouti Daniel Walle vuonna 1830. Kirkon suuremman kristallikruunun on seurakunta ostanut vuonna 1851 ja pienemmän on lahjoittanut Adolfina Sjöman vuonna 1882. Eteläsakaran seinällä on kaksi Paul Thorwallin lahjoittamaa puuenkeliä.


title: Lapinjärven kirkko

text: Vuonna 1895 maalattu alttaritaulu on Alexandra Såltinin tekemä. Sakariston seinällä on vihkiryijy, jonka paikalliset marttayhdistykset ovat lahjoittaneet 1957. Sakaristossa on myös apostoli Pietaria esittävä taulu.


title: Lapinjärven kirkko

text: Ruotsalaisen kirkon vanhat urut myytiin 1860 Suomalaiselle kirkolle 450 ruplalla. Uudet urut rakensi kaksi vuotta myöhemmin valkjärveläinen Th. Buchert 1 600 ruplalla. Varat saatiin pitäjänmakasiinirahastosta. Kyseisiä urkuja käytettiin aina 1970-luvulle, jolloin kumpaankin kirkkoon hankittiin uudet urut Kangasalan urkutehtaalta.


title: Lapinjärven kirkko

text: Kirkon lasimaalaukset ovat Lennart Segerstrålen tekemiä. Lasimaalaukset esittävät Jeesuksen vertauksen kylvämisestä (Matt. 13, Mark. 4.). Vasemmanpuoleinen ikkuna kuvaa kuinka jyvästä kasvaa 30-, 60- ja 100-kertainen sato (Matt. 13:8; Mark. 4:8). Oikeanpuoleinen ikkuna taas kuvaa mitä tapahtuu, kun siemen kylvetään erilaisille maaperille (Matt. 13:4-7; Mark. 4:4-7). Sivuikkunassa kuvataan Jeesusta elämän leipänä (Joh. 6:35). Kaksi maalausta on kustantanut tilanomistaja Jonas Borup ja kolmas on seurakuntalaisten keräysvaroilla hankittu.


title: Lapinjärven kirkko

text: Lapinjärvellä on perinteisesti haudattu vainajat kirkon läheisyydessä olevalle hautausmaalle, mutta nykyään suurin osa vainajista haudataan niin sanotulle uudelle hautausmaalle. Se on vanhasta hautausmaasta noin 400 metrin päässä. Lapinjärven sankarihaudat ovat uudella hautausmaalla. Siunauskappeli sijaitsee hautausmaan laidalla, se on kunnostettu vuosina 2003–2004 ja vihittiin käyttöön 7. marraskuuta 2004.


title: Lapinjärven kirkko

text: Aivan kirkkojen vieressä on "Katariinan puisto" (myös "Sibelius-puisto"), jossa on Jean Sibeliuksen esi-isien kunniaksi pystytetty muistokivi. Kellotapulin ja kylänraitin välissä, hautausmaan vieressä on teologian professori G. G. Rosenqvistin muistokivi. Kirkkojen lähellä olevan hautausmaan keskellä on Suomen sisällissodan uhrien sankarihauta. Siunauskappelin vieressä on Kurt Simbergin suunnittelema muistomerkki.


title: Lapinjärven kirkko

text: Talvi- ja jatkosodassa kaatuneiden sankarihaudat ovat uudella hautausmaalla siunauskappelin läheisyydessä. Keskellä sankarihauta-aluetta on suuri muistomonumentti ja krusifiksi. Sankarihaudat kunnostettiin kesällä 2008. Alueelle on haudattu 136 sotilasta ja lottaa.


title: Lapinjärven kirkko

text: Pikku kirkko sijaitsee aivan isomman kirkon vieressä. Pikku kirkon rakennustyöt alkoivat huhtikuussa 1744. Jokaiselta tilalta oli vaadittu kymmenen hirttä, seitsemän lattialautaa, 20 lankkua, 150 kattopaanua, kaksi vetonaulaa, 30 tuohilastua ja kaksi penkkilautaa. Kirkon rakensivat suurimmaksi osaksi Kimonkylän ja Porlammin tilat ja yksi tila Kirkonkylältä, yhteensä 48 tilaa. Rakennusmestarina toimi Eerikki Tikkala Porlammilta. Rakennustyö tehtiin nopeasti ja kirkko oli valmis jo 25. toukokuuta 1744. Saarnatuoli valmistui vuonna 1746. Kirkko maalattiin 1818. Kirkko on pohjaltaan neliön muotoinen ja sinne mahtuu noin 150 henkeä.


title: Vassian Krestomirilainen

text: Pyhittäjä Vassian Krestomirilainen on yksi niistä pyhistä, joita Suomen ortodoksinen kirkko nimittää Karjalan valistajaksi. Hänestä ei ole saatavilla paljoa tietoja, elinaikakin sijoittuu joko 1300- tai 1500-luvulle.


title: Vassian Krestomirilainen

text: Suomen ortodoksinen kirkko muistelee pyhittäjä Vassiania vuosittain syyskuun 3. päivänä.


title: Kemalismi

text: Kemalismi on aate, joka perustuu Mustafa Kemal Atatürkin kuuteen periaatteeseen. Nämä periaatteet koottiin varsinaiseksi ideologiaksi vasta Atatürkin kuoleman jälkeen. Atatürkin perustama, nykyään sosiaalidemokraattinen Tasavaltalainen kansanpuolue (CHP) sanoo jatkavansa kemalismin perinnettä.


title: Kemalismi

text: Kemalismin kuusi periaatetta ovat tasavaltalaisuus, populismi, sekularismi, reformismi, nationalismi ja valtiojohtoisuus.


title: Paul Jackson, Jr.

text: Paul Milton Jackson, Jr. (s. 30. joulukuuta 1959 Los Angeles) on yksi maailman käytetyimmistä studiokitaristeista. Uransa aikana hän on esiintynyt yli 800 albumilla. Hän on myös tuottanut, säveltänyt ja sovittanut useita albumeja. Hän oli erittäin haluttu sessiokitaristi 1970- ja 1980-luvuilla, kunnes siirtyi osittain soolouralle 1980-luvun lopulla. Tähän mennessä hän on julkaissut seitsemän sooloalbumia, ensimmäisen vuonna 1988. Hän aloitti kitaransoiton ollessaan yhdeksänvuotias, mutta vakavasti vasta 12-vuotiaana. 15-vuotiaana hän tiesi aikovansa ammattimuusikoksi. Hänen suurin esikuvansa on Wes Montgomery. Lapsena Paul myös näytteli, hän esiintyi muun muassa sarjoissa "Good Times" ja "Julia", sekä elokuvissa "The Sting", "Cinderella Liberty", "Marcus Nelson Murders" ja "Willy Dynamite".


title: Paul Jackson, Jr.

text: Muusikkona Jackson on tunnettu äärimmäisen monipuolisena kitaristina, mistä kertoo yli 800 levytystä lukemattomien artistien taustalla. 1970-luvulta lähtien hän on esiintynyt muun muassa seuraavien artistien taustalla: The Pointer Sisters, Donna Summer, Aretha Franklin, Luther Vandross, Lionel Richie, Celine Dion, Ray Charles, Al Jarreau, Michael Jackson, The Temptations, Rod Stewart, Whitney Houston, Madonna ja Tom Jones. Tuoreimpia lisäyksiä ovat muun muassa Queen Latifah, Janet Jackson, Jessica Simpson ja Pussycat Dolls. Parhaat studiomuusikot eivät yleensä soita kaikilla albumin raidoilla, vaan esimerkiksi vain ”hiteiksi aiotuilla” kappaleilla. Tämä on yksi syy kaikkein suosituimpien studiomuusikoiden suureen levytysmäärään.


title: Paul Jackson, Jr.

text: Jacksonin suosio oli 1970- ja 1980-luvuilla valtava ja hän oli erittäin esimerkillinen muusikko. Häntä kutsuttiin yleisesti eniten palkatuksi ja halutuimmaksi kitaristiksi. Paul on sanonut, että menestyvä studiomuusikko pitää artistin tyytyväisenä ja arvostus tulee siitä kun tekee hommansa, mihin on palkattu.


title: Paul Jackson, Jr.

text: Jacksonin sooloura lähti liikkeelle vuonna 1988 levyllä "I Came To Play", joka oli Grammy-ehdokkaana parhaan R&B-instrumentaalin kategoriassa. Debyytin jälkeen olivat vuorossa "Out of the Shadows" 1990, "River in the Desert" 1993 ja "Never Alone:Duets" 1996. Seuraavaa soololevyä "The Power of the String" jouduttiin odottamaan vuoteen 2001. Seuraava levytys on vuodelta 2003, "Still Small Voice". Vuonna 2008 julkaistu seitsemäs levy kantaa nimeä "Lay It Back". Jacksonin tyyli on muuttunut vuosien varrella fuusiojazzista enemmän smooth jazzin suuntaan. Albumien taustalta löytyy aina kovan luokan sessiomuusikoita, kuten Abraham Laboriel, Harvey Mason, Earl Klugh, Gerald Albright, Joe Sample, Kirk Whalum, Jeff Lorber ja Najee.


title: Paul Jackson, Jr.

text: Jackson esiintyy jatkuvasti erilaisissa palkintogaaloissa ja muissa tapahtumissa, esimerkiksi Diva Las Vegasissa, MTV Total Request Livessä ja Ray Charles Memorialissa. Lisäksi hän on muun muassa "American Idol" ja "America’s Got Talent" -televisio-ohjelmien taustayhtyeissä. Yksittäisten tapahtumien lisäksi hän on esiintynyt monien ”suuren luokan” artistien kuten Whitney Houstonin kiertueyhtyeissä.


title: Paul Jackson, Jr.

text: Jackson soittaa pääasiassa Gibson nimikkomalliaan ”Paul Jackson Jr. ES347”. Hän soittaa kuitenkin myös PRS:n ja Valley Artsin kitaroilla.


title: Gunman prefektuuri

text: Gunman prefektuuri () sijaitsee Kantōn alueella Honshūn saarella Japanissa. Prefektuurin pääkaupunki on Maebashi. Siellä on 1 967 410 asukasta (vuonna 2016) ja sen pinta-ala on 6 363 neliökilometriä.


title: Gunman prefektuuri

text: Gunman alue tunnettiin aiemmin Kōzuken provinssina.


title: Gunman prefektuuri

text: Sisämaassa sijaitseva Gunma on Kantōn alueen luoteisin prefektuuri. Prefektuurin pohjoisalue on vuoristoinen, ja suurin osa väestöstä on keskittynyt Gunman eteläosaan Saitaman prefektuurin lähelle. Alueen ilmasto on kylmempi kuin Kantōn alemmissa osissa. Prefektuurin muodon on sanottu muistuttavan lennossa olevaa kurkea.


title: Gunman prefektuuri

text: Gunmassa on 12 kaupunkia:


title: Gunman prefektuuri

text: Gunman moderniin talouteen kuuluvat Maebashin ympäristöön ja prefektuurin itäiseen, Tokiota lähinnä olevaan osaan keskittyneet elektroniikan ja ajoneuvojen valmistus. Perinteisempiä elinkeinoja ovat silkin valmistus ja maatalous.


title: Gunman prefektuuri

text: Gunma on tunnettu kuumista lähteistään: suosittuja kylpyläpaikkakuntia ovat Kusatsu, Minakami ja Ikaho. Prefektuurin vuoristoisuudesta johtuen myös hiihtokeskukset houkuttelevat turisteja.


title: Korpikerrossammal

text: Korpikerrossammal ("Hylocomiastrum umbratum") kasvaa rehevissä korvissa, lähteisillä ja varjoisilla paikoilla ja joskus lehtometsissä.


title: Pohjankerrossammal

text: Pohjankerrossammal ("Hylocomiastrum pyrenaicum") on melko yleinen laji Pohjois-Suomessa. Se kasvaa tuoreissa metsissä, puronvarsikorvissa ja tunturikoivikoissa ja suosii kalkkivaikutteisia alueita.


title: Kotisatama

text: Kotisatama on vuosina 2006–2007 Yle TV1-kanavalla esitetty suomalainen tv-ohjelmasarja, joka käsittelee matkailua ja kansainvälistä muuttoliikettä.


title: Kotisatama

text: Ohjelmassa Jaakko Selin tarjoaa katsojille työviikon päätteeksi rentouttavia nojatuolimatkoja maailman turuille ja takaisin. Kotisatamansa "olohuoneessa" hän jututtaa muihin kulttuureihin vahvoja siteitä solmineita tavallisia suomalaisia, ja eri syistä tänne rantautuneita ulkomaalaisia.


title: Kotisatama

text: Kotisatama antaa vinkkejä tee-se-itse-taitajille. Ohjelmassa lehteillään myös katsojien valokuva-albumeita eri puolilta maailmaa. Kotisatamassa otetaan myös suoria kuvayhteyksiä toiselle puolelle maapalloa haastateltavien tavoittamiseksi.


title: Nora Roberts

text: Nora Roberts (s. 10. lokakuuta 1950 Maryland, Yhdysvallat), syntymänimeltään Eleanor Marie Robertson, on yhdysvaltalainen kirjailija. Roberts on kirjoittanut yli sata kirjaa, joista useat ovat olleet New York Timesin bestseller-listalla, yhteensä 90 viikkoa ykkösenä. Robertsin kirjoja on myyty yli 280 miljoonaa kappaletta. Nimellä J. D. Robb hän kirjoittaa tulevaisuuteen sijoittuvia jännitysdekkareita ("In Death" -sarja).


title: Nora Roberts

text: Suomessa ylitettiin vuoden 2000 kesäkuussa 300 000 myydyn kirjan raja, minkä kunniaksi Roberts vieraili Suomessa.


title: Nora Roberts

text: Robertsin romaaneja on myyty yhteensä 35 maahan.


title: Nora Roberts

text: Eleanor Marie Robertson syntyi Silver Springissa, Marylandissa, perheen ainoaksi tyttäreksi ja kuopukseksi. Hänen koko perheensä oli innokkaita lukijoita, joten kirjat olivat alusta asti tärkeä osa Robertsin elämää. Vaikka Roberts oli aina keksinyt tarinoita päässään, hän ei kirjoittanut tarinoita lainkaan ylös, koulun esseitä lukuun ottamatta. Roberts kävi roomalaiskatolista koulua ja kertoo nunnien iskostaneen häneen kurin tunteen. Toisena lukiovuotenaan, Roberts siirrettiin paikalliseen kouluun, Montgomery Blair High Schooliin, jossa hän tapasi ensimmäisen aviomiehensä, Ronald Aufdem-Brinken. Pari meni naimisiin vanhempiensa vastusteluista huolimatta vuonna 1968 lukiosta valmistumisen jälkeen.


title: Nora Roberts

text: Vasta vihitty aviopari asettui Keedysvilleen Marylandiin. Robertsin aviomies työskenteli isänsä metallialan yrityksessä ennen liittymistään Robertsin vanhempien valoyritykseen. Roberts jäi kotiäidiksi kahdelle pojalleen, Danille ja Jasonille. Kotona ollessaan Roberts vietti paljon aikaa tehden keramiikkatöitä ja ommellen lapsilleen vaatteita. Avioliitto päättyi eroon.


title: Nora Roberts

text: Roberts tapasi toisen aviomiehensä, puuseppä Bruce Wilderin palkattuaan tämän rakentamaan kirjahyllyä. Pari meni naimisiin heinäkuussa 1985. Wilder omistaa ja työskentelee Turn the Page Books -nimisessä kirjakaupassa Boonsborossa, Marylandissa. Robertsit omistivat myös lähellä sijaitsevan historiallisen Boone Hotellin, jota kunnostettiin sen tuhoutuessa tulipalossa helmikuussa 2008. Kolme miljoonaa dollaria maksaneiden kunnostusten jälkeen Inn Boonsboro avattiin 17. helmikuuta 2009.


title: Nora Roberts

text: Roberts uskoo, että uraansa panostava kirjailija tarvitsee itsekuria: "Kukaan ei palkkaa sinua jos uskot voivasi istua paikallasi ja tarinan laskeutuvan olallesi." Tällä hetkellä hän keskittyy yhden romaanin kirjoittamiseen kerrallaan ja kirjoittaa kahdeksan tuntia joka päivä, jopa lomalla ollessaan.


title: Nora Roberts

text: Roberts tekee suurimman osan taustatutkimuksistaan internetissä, koska hän kammoaa lentämistä. Siitä huolimatta Robertsilla on omaisuutta Claren kreivikunnassa Irlannissa ja vierailee maassa säännöllisesti. Osa hänen romaaneistaan sijoittuukin Ardmoreen, Waterfordin kreivikuntaan.


title: Nora Roberts

text: Roberts alkoi kirjoittaa lumimyrskyn aikana helmikuussa 1979 ollessaan myrskyn armoilla kotonaan kahden pienen poikansa kanssa. Roberts sanoo, että metrin korkuisen lumimassan saartamana ei ollut paljonkaan muuta tekemistä. Kirjoittaessaan ideoitaan ylös ensimmäisen kerran, Roberts rakastui kirjoittamiseen ja tuotti pian kuusi luonnosta.Hän lähetti luonnoksensa Harlequin-kustantamolle, mutta tuottajat torjuivat hänen ideansa.


title: Nora Roberts

text: Vuonna 1980, uusi kustantaja, Silhouette books, alkoi kerätä hylättyjä kirjoituksia monilta amerikkalaisilta kirjailijoilta, jotka Harlequin oli torjunut. Silhouette piti Robertsin romaaneista ja ensimmäinen romaani, "Täysverinen irlantilainen" ("Irish Thoroughbred") julkaistiin vuonna 1981. Roberts käytti salanimeä Nora Roberts, lyhennettyä muotoa omasta syntymänimestään Eleanor Marie Robertson, koska oletti kaikilla kirjailijoilla olevan oma kirjailijanimensä.


title: Nora Roberts

text: Vuosina 1982-1984 Roberts kirjoitti 23 romaania Silhouettelle. Romaanit julkaistiin useiden Silhouetten nimikkeiden alla: Silhouetten sensaatio, Silhouetten erikoispainos ja Silhouetten toive sekä Silhoutten kiinnostavin. Suuresta kirjamäärästä huolimatta Roberts alkoi menestyä vasta vuonna 1985, jolloin hän julkaisi kirjan "Kasinon kultatukka" ("Playing the Odds"), ensimmäisen MacGregor-sarjan romaanin. Kirjasta tuli välittömästi bestseller.


title: Nora Roberts

text: Roberts vaikutti osaltaan siihen, että romanttinen kirjallisuus tunkeutui ulos ahtaista neitseellisten, 18-vuotiaiden sankarittarien ja pinnallisten miesten kuvausten karsinoista. Robertsin sankarittaret olivat paljon vähemmän passiivisia. Hänen romaaninsa sisälsivät myös syvempiä henkilöhahmoja, koska "kirjat kertovat kahdesta ihmisestä ja lukijoiden pitäisi päästä heidän päidensä sekä sydämiensä sisälle." Romantiikan kirjoittamiseen käytetyt vuodet auttoivat Robertsia luomaan realistisia hahmoja, Romantiikan kategorian lyhyt sivumäärä pakotti kirjailijat luomaan "pelkistettyjä" hahmoja "nopeasti ja selvästi lyhyessä ajassa." Vuonna 1987 Roberts alkoi kirjoittaa kirjoja Bantamille. Viisi vuotta myöhemmin hän vaihtoi Putnamiin kirjoittaakseen sekä kovakantisia että paperikantisia kirjoja. Roberts nousi kovakantisten bestsellerlistalle neljännellä kovakantisella julkaisullaan, vuoden 1996 kirjalla "Perintönä maa ja taivas" ("Montana Sky"). Vaikka kirja oli suosittu, Roberts jatkoi pokkareiden julkaisua.


title: Nora Roberts

text: Moni Robertsin kirjoista käsittelee laajasti perheen teemaa. Roberts uskoo, että perhe on tärkeä osa hänen elämäänsä ja kehittymistään, mistä syystä perhe on tärkeä osa hänen kirjoituksiaan.


title: Nora Roberts

text: Roberts oli jo kauan halunnut kirjoittaa romanttisia mysteerinovelleja Mary Stewartin mukaisesti, mutta agenttinsa vaatimuksesta Roberts pysytteli klassisessa romantiikassa. Hänen vaihdettuaan Putnamiin vuonna 1992, kustannusyhtiö tajusi pian, etteivät he pysyneet Robertsin runsaan tuotannon vauhdissa. He ehdottivat, että Roberts loisi toisen salanimen, jotta yhtiö pystyisi julkaisemaan enemmän tämän kirjoja. Robertsin agentti, Amy Berkover, vakuutti kustantajat antamaan Robertsin kirjoittaa romanttisia mysteerinovelleja toisen nimen alla. Robertsin ensimmäinen novelli salanimella J.D. Robb julkaistiin vuonna 1995. Nimikirjaimet "J.D." Roberts otti pojiltaan Jasonilta ja Danilta ja lyhensi nimen "Roberts" muotoon "Robb". Aluksi Roberts aikoi käyttää salanimeä D.J. MacGregor, mutta tajusi juuri ennen julkaisua, että toinen kirjailija käytti jo kyseistä nimeä.


title: Nora Roberts

text: J.D. Robbin nimellä Roberts on julkaissut sarjan futuristisia sci-fi ja poliisikirjoja. "In Death" -sarjassa päähenkilöt ovat NYPSD:in etsivä Eve Dallasin ja hänen miehensä Roarken, ja ne sijoittuvat 2100-luvun puolivälin New York Cityyn. Kun In Death -sarja alkoi, Roberts tai hänen kustantajansa eivät antaneet olettaa Robertsin olevan kirjojen takana. He toivoivat sarjan menestyvän omalla hienoudellaan ja rakentavan oman menestyksensä. Sarja menestyikin, ja lukijoiden saadessa selville, että Roberts oli kirjoittanut kirjat nimellä Robb, siitä muodostui hälinää.


title: Nora Roberts

text: Roberts kirjoitti eräälle lehdelle tarinan nimeltä "Melodies of Love" salanimellä Jill March. Roberts on esiintynyt myös nimellä Sara Hardesty. Kun "Syntynyt" -sarja ("Born in" series) julkaistiin Britanniassa, kirjojen kansissa esiintyi nimi Sara Hardesty nimen Nora Roberts sijaan. Roberts on kuitenkin vaihtanut sittemmin kustantajaansa.


title: Suhoi Su-25

text: Suhoi Su-25 () on alun perin neuvostoliittolainen, maavoimien lähi-ilmatukeen tarkoitettu maataistelukone. Ensimmäinen prototyyppi valmistui marraskuussa 1974, tuotanto alkoi kesäkuussa 1979 Tehdas 31:ssa Tbilisissä Gruusiassa. Konetta rakennettiin myöhemmin myös Ulan-Udessa.


title: Suhoi Su-25

text: Suhoi Su-25:n aseistuksena on kaksiputkinen 30 mm tykki rungon pohjassa. Asekuormaa kone kantaa 4 000 kg kahdeksassa ripustimessa rungon alla. Niiden lisäksi koneessa on kaksi ripustinta R-60, R-60M tai R-73 ilmataisteluohjuksille puolustautumista varten.


title: Suhoi Su-25

text: Yleisimmät aseet ovat 100/250/500kg pommit, 57/80/130mm raketit, sekä ilmasta-maahan-ohjukset Kh-66/Kh-23 "Grom" (NATO: AS-2), Kh-25/Kh-25M (NATO: AS-10), sekä Kh-29 (NATO: AS-14). Koneen maalinosoituslaser mahdollistaa täsmäaseet tai perinteisten aseiden pudottamisen ja ampumisen täsmällisesti hyvässä säässä.


title: Suhoi Su-25

text: Suhoi Su-25 -koneita on käytetty sotatoimissa Afganistanin sisällissodassa, Irakin ja Iranin sodassa sekä ensimmäisessä ja toisessa Tšetšenian sodassa. Afganistanin sisällissodassa Suhoi Su-25:llä lennettiin 60 000 lentoa, joilla menetettiin 23 lentokonetta.


title: Suhoi Su-25

text: Abhasian separatistit käyttivät niitä georgialaisia vastaan 1993 ja Makedonia albaanisissejä vastaan 2001. Georgia ja Venäjä käyttivät niitä molemmat konfliktissa Etelä-Ossetiassa elokuussa 2008.


title: Suhoi Su-25

text: Georgian ja Israelin yhteistyönä edelleen kehittämä Su-25 oli maan moderneinta sotilaskalustoa vuoden 2008 Etelä-Ossetian konfliktissa. Konetta oli mahdollista käyttää pommitustehtävien lisäksi myös ilmataisteluissa. Venäjän ilmavoimat tuhosi luultavasti suurimman osa Georgian taistelukoneista sekä Tblisissa sijaitsevan lentokonetehtaan. Venäjän menettämistä neljästä koneesta kolme oli Su-25:ita.


title: Suhoi Su-25

text: Irak vastaanotti heinäkuussa 2014 yhteensä 12 konetta, joista osa tuli Venäjältä ja osa Iranista. Koneita on tarkoitus käyttää maan armeijan lähituessa taistelussa ISIS-ryhmittymää vastaan.


title: Suhoi Su-25

text: Suhoi Su-25:ia on käytetty 2014 Ukrainan kriisissä. Ukrainan viranomaiset ilmoittivat, että 16. heinäkuuta 2014 olisi pudonnut yksi Ukrainan ilmavoimien Suhoi Su-25. Edellinen Suhoi Su-25 oli pudonnut teknisen vian vuoksi 2. heinäkuuta. Ukrainan ilmoituksen mukaan siltä putosi kaksi Suhoi Su-25:ä 5200 metrin korkeudesta 23. heinäkuuta 2014 läheltää Venäjän federaation rajaa. Koneet tulivat maahan Dmytrivkan kylän (47.934678, 38.935191) kohdalla Donetskin alueella.


title: Suhoi Su-25

text:
Angola, Afganistan, Armenia, Azerbaidžan, Bulgaria, Etiopia, Georgia, Irak, Iran, Kazakstan, Makedonian tasavalta, Peru, Pohjois-Korea, Slovakia, Tšekkoslovakia, Turkmenistan, Ukraina, Uzbekistan, Valko-Venäjä ja Venäjä.
A-10 Thunderbolt II


title: Aqua

text: Aqua on tanskalais-norjalainen eurodance-yhtye Kööpenhaminasta. Yhtye saavutti kuuluisuutta vuoden 1997 hitillä "Barbie Girl". Kaikkiaan Aqua myi 30 miljoonaa levyä, joten se on kaikkien aikojen menestynein tanskalainen yhtye.


title: Aqua

text: Aqua soitti vuoden 2001 Eurovision laulukilpailujen väliajoilla yhdessä Safri Duon kanssa, mutta ei osallistunut itse kilpailuun.


title: Aqua

text: Aqua perustettiin nimellä "Joyspeed" vuonna 1994, vaikkakin yhtyeen tarina alkaa jo vuodesta 1989, jolloin René, Søren ja Claus tekivät soundtrackin elokuvaan "Frække Frida". Kolmas ja läpilyöntisingle Barbie Girl julkaistiin 1997 ja se pärjäsi erityisen hyvin Euroopassa, mutta vastoin muuta eurodance-musiikkia se pääsi levitykseen myös muualla maailmassa ja nousi listojen kärkeen myös Brasiliassa, Chilessä, Australiassa ja Uudessa-Seelannissa.


title: Aqua

text: Yhdysvalloissa Barbie-tuotemerkin omistava Mattel nosti kanteen väittäen laulun rikkovan tavaramerkkiään ja protestoi sen kaksimielisiä sanoituksia vastaan. Levy-yhtiö MCA Records taas haastoi Mattelin oikeuteen kunnianloukkauksesta eräiden yhtiön edustajien lausuntojen vuoksi. Oikeutta käytiin aina vuoteen 2002 kaikissa oikeusasteissa, jolloin Yhdysvaltain korkein oikeus viimein tuomitsi kappaleen sanoituksen perustuslain ensimmäisen lisäyksen turvaamaksi parodiaksi ja hylkäsi kunnianloukkaussyytteet. Myöhemmin Aqua ja Mattel ovat päässeet sopuun ja laulua on käytetty jopa Barbien virallisessa musiikkivideossa vuonna 2009.


title: Aqua

text:
Aquan suurimpia ja tunnetuimpia hittejä ovat Barbie Girl, "Candyman", "Around The World", "My Oh My", "Turn Back Time"
ja "Cartoon Heroes".


title: Aqua

text: Yhtye hajosi vuonna 2001, mutta Lene, René ja Søren ovat jatkaneet yhteistyötä. Lene ja Søren ovat naimisissa keskenään, ja heillä on kaksi lasta. Aqua on kuitenkin tekemässä comebackia . He esiintyivät kesällä 2008 tanskalaisella Grøn Koncert -kiertueella mm. Kööpenhaminassa ja Esbjergissä. He esittivät kiertueella kaksi levyttämätöntä kappaletta, Back to the 80's ja Shakin' Stavens (is a superstar).


title: Aqua

text: Tämänhetkiset jäsenet


title: Aqua

text: Entiset jäsenet


title: World Idol

text: World Idol oli kertaluontoinen kansainvälinen versio TV-ohjelmasta "Pop Idol". Siinä kilpailivat keskenään useat eri maiden "Idol-kilpailujen voittajat.


title: World Idol

text: Kilpailu järjestettiin joulukuussa 2003. 11 osallistujamaan TV-katsojat saivat äänestää puhelimella muiden maiden kilpailijoita. Kaikki kilpailijat lauloivat englanniksi, paitsi Diana Karazon, joka lauloi arabiaksi. Ohjelman juontajina toimi brittiläinen juontajapari Ant & Dec, mutta CTV editoi ohjelmaa käyttääkseen Kanadassa "Canadian Idolin" juontajaa Ben Mulroneya. FOX-kanavan versiota ei lähetetty päällekäin CTV:n lähetyksen kanssa, sillä muuten kanadalaiset olisivat voineet äänestää edustajaansa soittamalla amerikkalaiseen äänestysnumeroon.


title: World Idol

text: Pisteet, jotka annettiin Euroviisu-tyyliin olivat:


title: World Idol

text: Ohjelman tuomareina toimivat:


title: Trinley Gyatso

text: Trinley Gyatso (26. tammikuuta 1857 – 25. huhtikuuta 1875), myös Trinle Gyatso tai Thinle Gyatso, oli Tiibetin kahdestoista dalai-lama.


title: Trinley Gyatso

text: Gyatso tunnistettiin uudeksi dalai-lamaksi 1858. Hän nousi valtaan virallisesti 14. elokuuta 1860. Hän kuoli tuntemattomaan sairauteen keväällä 1875, ja häntä seurasi dalai-lamana Thubten Gyatso.


title: Tempelhof

text: Tempelhof on yksi Berliinin kaupunginosista (). Se kuuluu Tempelhof-Schönebergin hallintoalueeseen (). Vuoden 2011 lopussa Tempelhofilla oli 56 669 asukasta. Sen pinta-ala on 12,2 km² ja väestötiheys 4645 as./km². Tempelhof tunnetaan etenkin Tempelhofin lentoaseman sijaintipaikkana.


title: Tempelhof

text: Vuosina 1920–2000 Tempelhofin, Mariendorfin, Marienfelden ja Lichtenraden kaupunginosat muodostivat hallintoalueen, jonka nimi oli myös Tempelhof. Vuonna 2001 Tempelhofin hallintoalue yhdistettiin Schönebergin hallintoalueeseen, johon kuuluivat Schönebergin ja Friedenaun kaupunginosat. Uuden, kuusi kaupunginosaa käsittävän hallintoalueen nimeksi tuli Tempelhof-Schöneberg.


title: Tempelhof

text: Tempelhofin nimi juontuu Temppeliherrain ritarikunnasta, joka 1200-luvulla perusti paikalle linnakkeen. Ensimmäinen kirjallinen maininta Tempelhofista on vuodelta 1290. Tempelhofin kirkko, joka rakennettiin noin vuonna 1220, tuhoutui toisessa maailmansodassa ja korvattiin sen jälkeen pienemmällä.


title: Alexanderplatz

text: Alexanderplatz on aukio keskellä Berliiniä Spreejoen ja Berliinin tuomiokirkon lähellä. Paikalliset kutsuvat aluetta usein yksinkertaisesti nimellä "Alex". Alexanderplatzilla sijaitsee S-Bahn-, U-Bahn- ja lähijunia palveleva Alexanderplatzin asema.


title: Alexanderplatz

text: Entinen karjamarkkinapaikka nimettiin Venäjän keisari Aleksanteri I:n mukaan tämän vierailtua Berliinissä 25. lokakuuta 1805. Alueesta tuli merkittävä osa kaupunkia 1800-luvun lopulla samannimisen asemarakennuksen ja läheisen kauppa-alueen valmistumisen myötä. Alueen kulta-aika sijoittuu 1920-luvulle, jolloin se oli yhdessä Potsdamer Platzin kanssa Berliinin yöelämän keskuksia.


title: Alexanderplatz

text: Jaetussa Berliinissä Alexanderplatz jäi Itä-Berliinin puolelle ja siitä rakennettiin 1960-luvulla Itä-Berliinin liikekeskus. Raunioiden raivaamisen myötä aukion pinta-ala nelinkertaistui ja kolmen hehtaarin laajuisena se on nykyään Berliinin suurin aukio. Lähialueen näkyvimmäksi maamerkiksi nousi vuonna 1969 valmistunut Fernsehturm-televisiotorni.


title: Alexanderplatz

text: Nykyään Alexanderplatzilla on jäljellä vain kaksi toista maailmansotaa edeltävältä ajalta olevaa rakennusta, vuonna 1932 valmistuneet Peter Behrensin suunnittelemat Alexanderhaus ja Berolinahaus. Muuten aukion ympäristö on täynnä DDR:n ajalta olevia rakennuksia, joissa on toiminut muun muassa useita ministeriöitä. Tunnettuja rakennuksia ovat virastotalot Haus der Elektroindustrie, Haus der Presse, Haus des Reisens, Haus des Lehrers, tavaratalo Centrum sekä hotelli Park Inn Berlin, joka on Berliinin korkein hotellirakennus. Aukion keskellä on 1960-luvulla rakennettu Kansojen välisen ystävyyden lähde -niminen suuri suihkukaivo sekä kuuluisa Urania-maailmankello. Useat Alexanderplatzin rakennukset ovat DDR:n johtaviin arkkitehteihin kuuluneen Hermann Henselmannin suunnittelemia.


title: Alexanderplatz

text: Saksan jälleenyhdistymisen jälkeen Alexanderplatzin uudelleenrakentamisesta järjestettiin suunnittelukilpailu, jonka voitti vuonna 1993 arkkitehti Hans Kollhoff. Hänen suunnitelmaansa kuului 13 uuden kerrostalon rakentaminen. Sitä ei toistaiseksi ole ryhdytty toteuttamaan.


title: Alexanderplatz

text: Alexanderplatz tunnetaan myös Alfred Döblinin vuonna 1929 julkaisemasta romaanista "Berlin Alexanderplatz".


title: Spree

text: Spree on joki joka virtaa Saksin, Brandenburgin ja Berliinin läpi Saksassa. Se on Havelin vasen sivujoki ja pituudeltaan noin 400 kilometriä. Spreen yhdistää Oderiin kanava (saks. "Spree–Oder-Wasserstraße"). Lisäksi joen varrella on Teltowin kanava ja Berliinissä pienempiä kanavia on useita.


title: Spree

text: Joen alku on Lausitzin kukkuloilla lähellä Tšekin rajaa. Berliinistä noin 100 kilometriä kaakkoon joen varrella sijaitsee Spreewaldin kosteikkoalue. Joen varrella kulkee 420 kilometrin pituinen turistien suosima pyörätie (saks. "Spreeradweg").


title: Gendun Gyatso

text: Gendun tai Gedun Gyatso (Palzangpo) (1475–1541) oli Tiibetin toinen dalai-lama. Hänen edeltäjänsä oli Gendun Drup.


title: Gendun Gyatso

text: Gyatso syntyi keskitiibetiläiseen maanviljelijäperheeseen vuonna 1475 . Tiibetiläisen legendan mukaan hän kertoi vanhemmilleen olevansa uusi dalai-lama pian opittuaan puhumaan. Gyatso sai opetusta isältään ja myöhemmin Tashi Lhunpon ja Drepungin munkkiluostareissa. Hän nousi dalai-lamaksi virallisesti ollessaan 11-vuotias. Gyatso kiersi laajasti levittäen gelugpa-koulukunnan oppia. Hänestä tuli vuonna 1517 Drepung-luostarin ja vuonna 1525 Seran luostarin johtaja.


title: Gendun Gyatso

text: Gendun Gyatson kuoltua vuonna 1541 häntä seurasi Sonam Gyatso.


title: Ayr United FC

text: Ayr Football Club on perinteikäs jalkapalloseura Ayrista, Etelä-Ayrshirestä, Skotlannista. Joukkue nousi Skotlannin jalkapalloliigan 2. divisioonaan kaudeksi 2006/2007 sen voitettua 3. divisioonan mestaruuden.


title: Ayr United FC

text:
Ayr United Football Club syntyi vuonna 1910.Ennätys yleisömäärä:
25,225 Rangers, 13. syyskuuta 1969


title: Ayr United FC

text:
Suurin voitto:
11-1 Dumbarton, Skotlannin Liigacup, 13. elokuuta 1952


title: Ayr United FC

text:
Suurin liigatappio:
0-13 Aberdeen, 28. helmikuuta 1931


title: Braani

text:
Braani (tunnetaan myös nimellä "p-braani") on teoreettisessa fysiikassa käytetty matemaattinen käsite, joka esiintyy säieteoriassa ja sen johdannaisissa, kuten M-teoriassa ja braanikosmologiassa.
Muuttuja p nimityksessä p-braani viittaa avaruudellisiin ulottuvuuksiin. Täten 0-braani on nollaulotteinen pistemäinen objekti (alkeishiukkanen), 1-braani on säie, 2-braani on pinta jne. Kukin p-braani pyyhkäisee p+1 -dimensioisen maailmanpinnan liikkuessaan aika-avaruudessa.


title: Braani

text: Tunnettu maailmankaikkeutemme on M-teoriassa yleisesti 10-braani tai 11-braani.


title: Braani

text: Braanit keksi Paul Townsend Cambridgen yliopiston teoreettisen matematiikan ja fysiikan laitokselta.


title: Braani

text: Pääsääntöisesti kaikki voimat käyttäytyvät braanilla aivan kuten tavanomaisessa neliulotteisessa maailmassa. Poikkeuksen tähän tekee painovoima, jonka vaikutus voi ulottua myös lisäulottuvuuksiin ja sitä kautta toisiin braaneihin. Tämän mallin avulla on voitu selittää pimeän aineen olemassaolo siten, että pimeä aine olisikin todellisuudessa viereisen "haamubraanin" kappaleen painovoimaa joka ulottuisi lisäulottuvuuksiin.


title: Pannacotta

text: Panna cotta on italiaa ja tarkoittaa sananmukaisesti ”keitettyä kermaa”. Sillä tarkoitetaan yleensä Piemonten alueelta peräisin olevaa kermavanukasta. Tämän jälkiruoan alkuperä ei ole tiedossa, mutta teorian mukaan kermaa nautittiin aluksi sellaisenaan tai hedelmillä makeutettuna. Vuosien kuluessa tämä herkku kehittyi nykyiseen muotoonsa, jossa kerma sakeutetaan liivatteella vanukkaaksi ja maustetaan vaniljalla ja marjoilla tai hedelmillä.


title: Gendun Drup

text: Gendun Drup (myös Gedun Drup, Gedun Drupa, Gedun Drub) (1391–1474) oli tiibetinbuddhalainen opettaja, jota pidetään nykyään ensimmäisenä dalai-lamana. Hänen syntymänimensä oli Pema Dorje.


title: Gendun Drup

text: Gendun Drup syntyi Keski-Tiibetissä. Hän sai opetusta Tsongkhapalta, Gelugpa-koulukunnan perustajalta. Gendun Drup perusti vuonna 1447 Tashi Lhunpan munkkiluostarin Shigatseen .


title: Gendun Drup

text: Gendun Drup kuoli luostarissa vuonna 1474. Hänen seuraajansa oli Gendun Gyatso.


title: Moottoripyöräilyn Saksan Grand Prix

text: Saksan Grand Prix, jota kutsuttiin Suomessa aikoinaan myös Saksan TT-ajoiksi, on ratamoottoripyöräilyn MotoGP-sarjan vuosittainen Saksassa ajettava osakilpailu. Se oli ensimmäisen kerran mukana MM-sarjassa vuonna 1952.


title: Moottoripyöräilyn Saksan Grand Prix

text:
Nykyään kilpailu ajetaan Sachsenringin radalla. Vuosikymmenten saatossa Saksan GP on ajettu myös Solituderennenin, Schottenringin, Hockenheimringin ja Nürburgringin radoilla.
Vuodesta 1998 lähtien kilpailu on ajettu aina Sachsenringillä, joka sijaitsee entisen DDR:n alueella. Vuosina 1962-1972 MM-sarjassa olikin mukana Länsi-Saksassa ajettavan Saksan GP:n lisäksi myös Itä-Saksan GP, joka ajettiin Sachsenringillä.


title: Moottoripyöräilyn Saksan Grand Prix

text:
Jarno Saarinen voitti kaudella 1972 molempien Saksojen osakilpailut juhlittuaan 350-kuutioisten voittoa Nürburgringillä ja 250-kuutioisten voittoa Sachsenringillä.
Kaudella 1973 Teuvo Länsivuori voitti Hockenheimissa 350-kuutioiset ja Saarinen 250-kuutioiset. Mika Kallio voitti kaudella 2005 Sachsenringillä 125-kuutioisten osakilpailun. Kaudella 2006 MotoGP-luokan Saksan GP:n voittoon ajoi Valentino Rossi.


title: Moottoripyöräilyn Saksan Grand Prix

text: Saksan GP on nykyisin yleisömääriltään yksi MM-sarjan suosituimmista osakilpailuista. Ratana Sachsenring on varsin syheröinen, ja se jakaakin kuljettajien mielipiteet varsin jyrkästi.


title: Forfar Athletic FC

text: Forfar Athletic Football Club on vuonna 1885 perustettu jalkapalloseura Forfarista, Angusista, Skotlannista. Joukkue pelaa kaudella 2010–2011 Skotlannin kolmanneksi korkeimmalla sarjatasolla 2. divisioonassa.


title: Olli-Matti Ronimus

text: Olli-Matti Ronimus (1. heinäkuuta 1929 Kuopio – 7. heinäkuuta 2005 Helsinki) oli suomalainen runoilija. Hän asui Ranskassa useita vuosia. Hänen elämänkumppaninsa oli runoilija ja kirjailija Pentti Holappa.


title: Olli-Matti Ronimus

text: Ronimus on haudattu Hietaniemen hautausmaan Taiteilijainmäelle.


title: Eliminatiivinen materialismi

text: Eliminatiivinen materialismi ("eliminativismi", "eliminoiva materialismi", "karsiva materialismi") on materialistinen mielenfilosofinen suuntaus, jonka mukaan mielen tiloja kuvaavilla käsitteillä ei ole hermostollisia vastineita. Eliminatiivinen materialismi karttaa mielen toimintaa koskevien arkikäsitysten eli niin kutsutun arkipsykologian käyttöä tutkimuksen lähtökohtana, ja pyrkii eliminoimaan eli karsimaan sen käsitteet mieltä koskevasta selittämisestä.


title: Eliminatiivinen materialismi

text: Eliminatiivisen materialismin keskeinen väite on, että arkipsykologia on virheellinen käsitys mielestä, eikä tiettyjä henkisiä tiloja, joiden olemassaolo yleensä otetaan itsestään selviksi, ole olemassa. Jotkut eliminativistit katsovat, ettei sellaisille arkisille psykologisille käsitteille kuten käsitykset tai halut ole olemassa johdonmukaista hermostollista perustaa, koska tällaiset käsitteet ovat huonosti määriteltyjä. Sen sijaan tällaisia käsitteitä tulisi arvioida sen mukaan, miten hyvin ne redusoituvat eli palautuvat biologiselle tasolle. Jotkut toiset eliminativistit puolestaan katsovat, ettei tietoisuutta ja tietoisia henkisiä tiloja, kuten kipua ja näköaistimuksia, ole olemassa.


title: Eliminatiivinen materialismi

text: Eliminativismin mukaan arkijärjen mukainen käsitys mielen toiminnasta on virheellistä, ja neurotieteet tulevat jonakin päivänä osoittamaan, että ne henkiset toiminnot joihin arkipuheessa viitataan sellaisilla sanoilla kuin ”aikoa”, ”uskoa”, ”haluta” ja ”rakastaa”, eivät viittaa mihinkään todelliseen. Koska luonnollinen kieli on riittämätöntä, ihmiset erehtyvät luulemaan, että heillä on käsityksiä ja haluja. Joidenkin eliminativistien, kuten varhaisen Frank Jacksonin, mukaan tietoisuutta ei ole olemassa muutoin kuin aivotoimintojen epifenomenaalisena sivutuotteena; toiset, kuten Georges Rey, katsovat, että käsite tullaan lopulta poistamaan käytöstä neurotieteiden edistyessä. Tietoisuus ja arkipsykologia ovat erillisiä kysymyksiä, ja on mahdollista olla karsiva pelkästään toisen suhteen ilman pyrkimystä toisen karsimiseen.


title: Eliminatiivinen materialismi

text: Eliminativismin juuret ovat Wilfrid Sellarsin, W. V. O. Quinen, Paul Feyerabendin ja Richard Rortyn töissä. Termin ”eliminatiivinen materialismi” esitteli ensimmäisenä James Cornman vuonna 1968 kuvatessaan Rortyn kannattamaa fysikalismin muotoa. Myöhempi Ludwig Wittgenstein oli myös merkittävä innoituksen lähde eliminativismille, erityisesti siksi, että hän hyökkäsi ”yksityisiä olioita” vastaan pitäen niitä ”kielellisenä fiktiona” eli sepitteenä.


title: Eliminatiivinen materialismi

text: Varhaiset eliminativistit, kuten Rorty ja Feyerabend, sekoittivat usein termin eliminatiivinen materialismi sisältämän eliminoinnin kaksi eri merkitystä. Toisaalta he katsoivat, ettei tulevaisuuden kognitiotiede, joka tulee lopulta antamaan oikean kuvan mielen toiminnasta, tule käyttämään arkijärjen mukaisia mielen toimintaa kuvaavia käsitteitä kuten käsitykset ja halut; tällaiset tilat eivät tule olemaan osa kypsän kognitiotieteen ontologiaa eli olemassaoloa kuvaavaa käsitteistöä. Arvostelijat huomauttivat kuitenkin heti, ettei tällaista näkemystä voitu erottaa identiteettiteoriasta. Muun muassa Quine kysyi itsekin, mikä eliminatiivisessa materialismissa on loppujen lopuksi niin eliminoivaa.


title: Eliminatiivinen materialismi

text: Toisaalta samat filosofit katsoivat myös, ettei arkijärjen mukaisia henkisiä tiloja ole edes olemassa. Arvostelijat kuitenkin huomauttivat, etteivät eliminativistit voi ajatella kummallakin tavalla yhtä aikaa: joko henkiset tilat ovat olemassa ja ne tullaan selittämään alemman tason neurofysiologisina tapahtumasarjoina, tai sitten ne eivät ole olemassa lainkaan. Nykyaikaiset eliminativistit ovat selkeämmin esittäneet näkemyksen, jonka mukaan henkisiä tiloja ei yksinkertaisesti ole olemassa ja ne tullaan lopulta poistamaan aivojen toimintaa koskevista selityksistä samalla tavalla kuin pahat henget on poistettu mielisairauksia ja psykopatologiaa koskevista selityksistä.


title: Eliminatiivinen materialismi

text: Vaikka eliminatiivinen materialismi oli vähemmistönäkemys 1960-luvulla, se sai enemmän hyväksyntää 1980-luvulla. Eliminativismia kannatti muun muassa psykologi B. F. Skinner. Nykyisin se liitetään ensi sijassa Paul ja Patricia Churchlandiin, jotka kieltävät propositionaalisten asenteiden (eräs intentionaalisten asenteiden aliluokka) olemassaolon, sekä Daniel Dennettiin, jonka katsotaan usein olevan eliminativisti kvalioiden ja fenomenaalisen tietoisuuden suhteen. Eräs tapa tiivistää Churchlandien ja Dennettin näkemysten ero on se, että edellä mainitut ovat karsivia propositionaalisten asenteiden suhteen mutta reduktionisteja eli palauttajia kvalioiden suhteen, kun taas Dennett on reduktionisti propositionaalisten asenteiden suhteen mutta eliminativisti kvalioiden suhteen.


title: Eliminatiivinen materialismi

text: Monet eliminativistit, kuten Churchlandit, katsovat arkipsykologian olevan täysimittainen joskaan ei muodollistettu teoria inhimillisestä käyttäytymisestä. Heidän mukaansa arkipsykologiaa käytetään teoriana selittämään ja ennustamaan mielen tiloja ja ihmisten toimintaa. Tätä näkemystä kutsutaan usein mielen teoriaksi, koska se on teoria jonka mukaan arkipsykologia on mielen toimintaa koskeva teoria. Eliminativistit katsovat, että teoriana arkipsykologiaa tulee arvioida samalla tavalla kuin muitakin tieteellisiä teorioita, eli sen selitys- ja ennustusvoiman perusteella.


title: Eliminatiivinen materialismi

text: Eliminativistien mukaan arkipsykologia ei ole kehittynyt viimeisen 2500 vuoden aikana merkittävästi ja näin se on teoriana pysähtynyt: jo antiikin kreikkalaisilla oli arkipsykologia joka vastasi omaamme. Neurotieteet sen sijaan ovat kehittyneet nopeasti ja voivat selittää ilmiöitä, joita arkipsykologia ei pysty selittämään.


title: Eliminatiivinen materialismi

text: Suuressa osassa arkipsykologiaa on kyse siitä, että ihmiset liittävät itseensä ja toisiinsa erilaisia propositionaalisia asenteita. Eliminativistit huomauttavat, että nämä ovat itse asiassa syntaktisia ja semanttisia ominaisuuksia. Eräs esimerkki on hypoteesi ajattelun kielestä. Siinä propositionaalisiin asenteisiin liitetään omanlaisensa kombinatorinen syntaksi sekä muita kielellisiä ominaisuuksia. Eliminativistien mukaan tällaisella ei kuitenkaan ole mitään paikkaa neurotieteissä, joissa puhutaan sen sijaan toimintapotentiaaleista ja muista vaikutuksista, jotka ovat luonteeltaan jatkuvia ja hajautettuja. Tämän vuoksi arkipsykologian olettamilla syntaktisilla rakenteilla ei ole paikkaa aivoissa.


title: Eliminatiivinen materialismi

text: Tähän on vastattu kahdella tavalla. Toisaalta jotkut filosofit kieltävät, että henkiset tilat olisivat luonteeltaan kielellisiä, ja näkevät edellä esitetyn argumentin olkinukkena. Toisaalta ne, jotka hyväksyvät ajatuksen ”ajattelun kielestä”, katsovat henkisten tilojen olevan monitoteutuvia ja toiminnallisten kuvausten olevan vain korkeamman tason kuvauksia siitä, mitä fysikaalisella tasolla tapahtuu (funktionalismi).


title: Eliminatiivinen materialismi

text: Arkipsykologiaa vastaan on myös esitetty, että henkisten tilojen (kuten käsitysten) intentionaalisuus antaa ymmärtää, että niillä olisi semanttisia ominaisuuksia. Niiden merkitys määrittyy niiden ulkoisessa todellisuudessa olevien asioiden perusteella jota ne koskevat. Tämä tekee vaikeaksi selittää, kuinka henkiset tilat voivat toimia kognitiivisissa prosesseissa niissä syysuhteellisissa tehtävissä jotka niille annetaan.


title: Eliminatiivinen materialismi

text: Tämä argumentti on vahvistunut konnektionismin myötä. Konnektionististen aivotoiminnan mallien mukaan kielen oppimisen prosessit ja muut representaation muodot ovat aivoissa hyvin hajautettuja ja rinnakkaisia. Tällä perusteella sellaisille semanttisuudella varustetuille olioille kuin käsityksille ja haluille ei olisi tarvetta.


title: Eliminatiivinen materialismi

text: Eliminativismin väitteet vaikuttavat monien mielestä ilmeisen vääriltä, koska yleisen käsityksen mukaan ihmiset tuntevat omat mielentilansa välittömästi ja kiistämättä. Tällaista ”intuitiopumppausta” on havainnollistettu kysymällä, mitä tapahtuu kun henkilö kysyy itseltään, onko hänellä henkisiä tiloja.


title: Eliminatiivinen materialismi

text: Eliminativistien vastaväite tällaiselle perustelulle on, että intuitiot johtavat usein harhaan. He nostavat tieteen historiasta esiin useita vastaavanlaisia virheitä: voi esimerkiksi vaikuttaa ilmiselvältä, että aurinko kiertää maata, mutta kaikesta ilmiselvyydestään huolimatta tämä käsitys kumottiin tieteen edistyessä. Samalla tavalla voi vaikuttaa ilmiselvältä, että hermostollisten tapahtumien lisäksi on olemassa myös henkisiä tiloja. Myös tämä oletus voi kuitenkin osoittautua vääräksi.


title: Eliminatiivinen materialismi

text: Vaikka intuitioiden herkkyys virheille hyväksyttäisiinkin, vastaväite voidaan muotoilla uudelleen: Jos henkisten tilojen olemassaolo vaikuttaa täysin itsestään selvältä ja on keskeisellä sijalla käsityksessä todellisuudesta, tarvitaan todella vahvoja perusteluja, jotta henkisten tilojen olemassaolo voitaisiin kieltää. Lisäksi tällaiset perustelut tulee johdonmukaisuuden vuoksi muotoilla tavalla, joka ei oleta ennalta sellaisten olioiden kuin ”henkiset tilat”, ”loogiset argumentit” ja ”ajatukset” olemassaoloa, tai muuten ne ovat itsensä kumoavia. Ne jotka hyväksyvät tämän vastaväitteen katsovat, että eliminativismia tukevat perustelut ovat liian heikkoja tukeakseen niin jyrkkää väitettä kuin eliminativismi on; tämän vuoksi eliminativismi ei ole vakuuttava näkemys.


title: Eliminatiivinen materialismi

text: Muun muassa Paul Boghossian on yrittänyt osoittaa eliminativismin olevan jossain määrin itsensä kumoava, koska teoria edellyttää itse henkisten ilmiöiden olemassaolon. Jos eliminativismi on totta, tällöin sen on sallittava sellaisten intentionaalisten ominaisuuksien kuin totuus ja intentionaalisten asenteiden kuten käsitys olemassaolo: jotta joku voisi väittää jotain todeksi, hänen on ensin itse pidettävä sitä totena. Jotta eliminavitismi voidaan esittää väitteenä, eliminativistien on siis itse katsottava se todeksi; mikäli näin on, tällöin käsityksiä on olemassa ja eliminativistit ovat väärässä.


title: Eliminatiivinen materialismi

text: Georges Rey ja Michael Devitt ovat vastanneet tähän vastaväitteeseen hyödyntämällä deflationistista totuusteoriaa, joka pyrkii välttämään sellaisten predikaattien kuten ”"x" on totta” tulkitsemista niin, että ne ilmaisisivat todellista ominaisuutta. Sen sijaan ne tulkitaan loogisiksi välineiksi niin, että lauseen väittäminen todeksi on vain lauseen itsensä väittämistä: näin tulkittuna väite ”'Jumala on olemassa' on totta” olisi sama kuin väite ”Jumala on olemassa”. Tähän perustuen Rey ja Devitt katsovat, ettei eliminativismi ole itsensä kumoavaa.


title: Eliminatiivinen materialismi

text: Erään ongelman eliminativismille (kuten monille muillekin fysikalismin muodoille) muodostaa ajatus siitä, että ihmisillä on yksilökohtaisia kokemuksia ja näin heidän tietoisilla henkisillä tiloillaan on "kvalioita". Koska kvaliat nähdään yleensä luonteenomaisina henkisille tiloille, niiden olemassaolo ei vaikuta yhteensopivalta eliminativismin kanssa. Toisaalta monet näkevät kvalioiden olemassaolon itsestään selvänä; esimerkiksi kivun olemassaoloa on hyvin hankala kieltää. Näin niiden ”eliminointi” vaikuttaa mahdottomalta.


title: Eliminatiivinen materialismi

text: Eliminativistit, kuten Daniel Dennett ja Georges Rey, ovat vastanneet kieltämällä kvalioiden olemassaolon. Dennett myöntää, että kvalioiden olemassaolo vaikuttaa itsestään selvältä, mutta katsoo kuitenkin, että ”kvalia” on sellaisen vanhentuneen metafysiikan teoreettinen termi, joka on peräisin kartesiolaisista intuitioista. Hänen mukaansa tarkempi erittely osoittaa, että termi on tyhjä ja täynnä ristiriitaisuuksia. Eliminativistien väite kvalioita koskien on, ettei tällaisista kokemuksista ole puolueetonta todistusaineistoa, mikäli niitä pidetään minään muuna kuin propositionaalisina asenteina.


title: Eliminatiivinen materialismi

text: Jotkut filosofit katsovat, että arkipsykologia on teoriana melko menestyksekäs. Toiset taas katsovat, ettei ymmärrystämme henkisestä elämästä voida lainkaan selittää teorian muodossa. Jerry Fodor on eräs niistä, jotka katsovat arkipsykologian olevan menestyksekäs teoria. Hänen mukaansa se mahdollistaa tehokkaan jokapäiväisen viestinnän mieltä koskevista asioista. Tällaista tehokkuutta ei voitaisi koskaan saavuttaa monimutkaista neurotieteellistä terminologiaa käyttämällä. Toisaalta se eliminativistinen väite, ettei arkipsykologia kykene selittämään sellaisia ilmiöitä kuten mielisairaudet tai muistin toiminta, on pyritty kumoamaan osoittamalla, ettei arkipsykologia edes pyri tällaisten ilmiöiden selittämiseen.


title: Eliminatiivinen materialismi

text: Filosofit kuten Mary Midgley ovat arvostelleet voimakkaasti kaikkia reduktionismin — josta eliminativismi on äärimmäinen muoto — muotoja epäoikeutettuna imperialismina, joka pyrkii liittämään yhden alan itseensä heikon todistusaineiston tukemana. Hänen mukaansa esimerkiksi kemian palauttaminen fysiikkaan on ongelmallista, ja biologian palauttaminen kemiaan on mahdotonta. Midgley käyttää esimerkkinä sellaisia lauseita kuin ”Pekka päästettiin vihdoinkin kotiin vankilasta sunnuntaina” ja katsoo, ettei tällaista lausetta voida palauttaa fysikaalisiksi väittämiksi, koska fysikaaliset yksityiskohdat ovat epäolennaisia monimutkaisista ei-fysikaalisista käsitteistä riippuvan merkityksen kannalta. Hänen mukaansa ihmiset ovat monimutkaisia kokonaisuuksia, joista tiedämme todella hyvin vähän, ja yritykset palauttaa tällaista monimutkaisuutta ovat naiiveja, aiheettomia ja tuomittuja epäonnistumaan. Hän huomauttaa lisäksi, että esimerkiksi behaviorismi osoittautui filosofiseksi ja tieteelliseksi umpikujaksi.


title: Bidu Sayão

text: Balduína de Oliveira ”Bidu” Sayão (11. toukokuuta 1902 – 13. maaliskuuta 1999) oli brasilialainen oopperasopraano.


title: Bidu Sayão

text: Sayão syntyi Rio de Janeiron Botafogossa vuonna 1902. Hän teki ensiesiintymisensä Rio de Janeirossa ollessaan 18-vuotias. Sayão pääsi opiskelemaan Eurooppaan, aluksi Romaniaan ja myöhemmin Nizzaan. Vuonna 1930 hän esiintyi Milanon Teatro alla Scalassa ja seuraavana vuonna Pariisin oopperassa. Hän lauloi Metropolitan-oopperassa vuoteen 1952 saakka. Hän ei esiintynyt julkisesti vuoden 1957 jälkeen ja teki viimeisen levytyksensä kaksi vuotta myöhemmin.


title: Bidu Sayão

text: Sayãon aviomies, italialainen Giuseppe Danise, kuoli 1963. Sayão eli sen jälkeen hiljaista elämää kotonaan Mainessa. Hänestä tuli Yhdysvaltain kansalainen ja hän kävi Brasiliassa viimeisen kerran vuonna 1995.


title: RPG Maker XP

text:
RPG Maker XP on RPG Maker -sarjan neljäs, Enterbrainin tekemä pelinteko-ohjelma. Se on tarkoitettu pääosin tietokoneroolipelien tekemiseen. RPG Maker XP:ssä on ensi kertaa mahdollisuus tehdä tai laittaa muiden tekemää RGSS-koodia (scripts), jotka vaikuttavat peliin tavalla tai toisella.
RPG Makerista on myös kolme versiota Sonyn PlayStation-pelikonsoleille: RPG Maker 1, joka on tehty PlayStation-konsolille ja RPG Maker 2 ja 3, jotka on tehty PlayStation 2-konsolille.


title: Prescott Bush

text: Prescott Sheldon Bush (15. toukokuuta 1895 Columbus, Ohio – 8. lokakuuta 1972 New York City, New York) oli yhdysvaltalainen senaattori ja pankkiiri. Senaattorina hän edusti Connecticutin osavaltiota vuoden 1952 loppupuolelta vuoden 1963 alkuun. Hän oli Yhdysvaltain 41. presidentin George H. W. Bushin isä ja Yhdysvaltain 43. presidentin George W. Bushin isoisä.


title: Prescott Bush

text: Prescott Bush syntyi Columbuksessa Ohion osavaltiossa. Hänen vanhempansa olivat Flora Sheldon ja Samuel Prescott Bush. Vuonna 1913 Bush kirjautui Yalen yliopistoon, josta valmistuttuaan hän palveli Yhdysvaltain kenttätykistön kapteenina ensimmäisessä maailmansodassa vuosina 1917–1919.


title: Prescott Bush

text: Vuonna 1921 Bush meni naimisiin Dorothy Walkerin kanssa. Heille syntyi viisi lasta: Prescott Bush, Jr., George Herbert Walker Bush (joka nimettiin isoisänsä George Herbert Walkerin mukaan), Nancy Bush, Jonathan Bush ja William H. T. Bush. Poliittisella urallaan Prescott Bush oli republikaani.


title: Prescott Bush

text: Bush pyrki Yhdysvaltain senaattiin ensimmäisen kerran vuonna 1950, mutta ei tullut valituksi. Vuonna 1952 Bush pyrki uudelleen senaattoriksi ylimääräisissä vaaleissa, jotka järjestettiin senaattori James O’Brien McMahonin kuoleman vuoksi. Bush työskenteli senaatissa yhtäjaksoisesti aina vuoteen 1963 saakka, jolloin hän ei enää hakenut jatkokaudelle, vaan palasi takaisin liike-elämään.


title: Saksan Grand Prix 2006

text: Saksan Grand Prix 2006 (virallisesti Formula 1 Grosser Mobil 1 Preis von Deutschland 2006) oli Formula 1 -kauden 2006 12. osakilpailu, joka ajettiin 28.–30. heinäkuuta Hockenheimringin moottoriradalla Saksassa . Kilpailun kaksoisvoittoon ajoivat Ferrarit järjestyksessä Michael Schumacher ja Felipe Massa.Kimi Räikkönen lähti paalulta ja johti kilpailua kierroksella 10 asti.


title: Renaissance (Diablon albumi)

text: Renaissance on Diablon toinen studioalbumi, joka julkaistiin 18. helmikuuta 2002. Se nousi Suomen virallisen listan sijalle 14.


title: Renaissance (Diablon albumi)

text: Kaikki kappaleet säveltänyt ja sanoittanut Utriainen & Nygård.


title: Marian kirkko (Hamina)

text: Marian kirkko (aiemmin Vehkalahden kirkko) on alun perin keskiaikainen kivikirkko Haminassa. Kirkon nykyinen ulkoasu on Carl Ludvig Engelin suunnittelema vuodelta 1828. Kirkko oli aikaisemmin nimetty seurakuntansa mukaisesti, mutta Vehkalahden ja Haminan seurakuntien yhdistyessä nimeksi tuli Marian kirkko. Se on nykyisen Haminan seurakunnan pääkirkko, mutta seurakunta käyttää aktiivisesti myös Johanneksen kirkkoa. Kirkossa on istumapaikkoja 550 hengelle ja se on koko Kymenlaakson vanhin rakennus.


title: Marian kirkko (Hamina)

text: Vehkalahden kirkkojen historia ulottuu 1300-luvulle; ensimmäinen maininta kirkosta löytyy Viipurin linnanisännän kirjeestä, joka on päivätty 2. helmikuuta 1396. Nykyisen kivikirkon kohdalla oli todennäköisesti yksi tai kaksi puukirkkosukupolvea ennen kivikirkon rakentamista, joka tapahtui arviolta vuosien 1430 ja 1470 välisenä aikana. Kirkon suunnittelijana pidetään samaa Pernajan mestaria joka suunnitteli muun muassa Pyhtään, Pernajan ja Sipoon kirkot ja Porvoon tuomiokirkon.


title: Marian kirkko (Hamina)

text: Sijainnistaan johtuen kirkko joutui 1500-luvulla kahdesti sotien aikana ryöstön ja polton kohteeksi, jolloin kirkon seinä- ja kattomaalaukset tuhoutuivat ja muutkin aarteet hävisivät. Myöhemmin, kun kirkon viereen kohosi Haminan kaupunki, Marian kirkko palveli maaseudun lisäksi myös kaupungin suomalaisväestöä, ruotsinkielisellä väestöllä oli oma kirkkonsa.


title: Marian kirkko (Hamina)

text: Kirkon nykyinen ulkoasu on täysin erilainen kuin alkujaan, sillä kirkko vaurioitui pahoin Haminan tulipalossa vuonna 1821. Aiemmin gotiikkaa edustanut rakennus sai nykyisen empiretyylisen ulkoasunsa Carl Ludvig Engelin käsissä, ja uudistunut kirkko valmistui 1828. Ennen tulipaloa kirkon edessä oli erillinen kellotapuli, mutta jälleenrakennuksen yhteydessä kirkkoon rakennettiin oma torni. Tämän jälkeen kirkkoa remontoitiin vielä vuonna 1963 Veikko Leisténin suunnitelmien mukaisesti, jolloin muun muassa sisätilojen uunit poistettiin, alttaria uudistettiin ja ylimmät parvet poistettiin.


title: Marian kirkko (Hamina)

text: Marian kirkkoa alettiin jälleen korjata vuoden 2013 alussa. Työn yhteydessä uusittiin sisäkatot, valaistus, alttarit, lattialämmitys ja kirkkotekstiilit. Seinät ja penkit maalattiin ja kirkon vanhat urut korvattiin uusilla Paschen Kiel Orgelbaun rakentamilla. Ne edustavat soinniltaan ja rakenteeltaan ranskalaista sinfonis-romanttista tyyliä. Urut otetaan käyttöön 1. adventtisunnuntain messussa Marian urkuviikolla joulukuussa 2013. Muutostöissä pyrittiin palauttamaan kirkon ilmeeseen vanhaa kauneutta.


title: Marian kirkko (Hamina)

text: Viimeinen jumalanpalvelus ennen remontin alkua pidettiin loppiaisena 6. tammikuuta 2013, ja kirkko vihittiin uudelleen käyttöön saman vuoden ensimmäisenä adventtina.


title: Marian kirkko (Hamina)

text: Kirkon uudet tekstiilit on suunnitellut taiteilija Helena Vaari.


title: Madonna (Munchin maalaus)

text: Madonna on kuuluisa norjalaisen ekspressionistisen taidemaalarin Edvard Munchin tekemä maalaus. Munch maalasi viisi versiota Madonnasta vuosien 1894 ja 1895 aikana. Oslossa sijaitsevan Munch-museon "Madonna" sekä toinen Munchin maalaus, "Huuto", varastettiin 22. elokuuta 2004. Norjan poliisi ilmoitti 31. elokuuta 2006 löytäneensä maalaukset "odotettua paremmassa kunnossa".


title: Letícia Birkheuer

text: Letícia Birkheuer (s. 25. huhtikuuta 1979, Passo Fundo) on brasilialainen malli ja näyttelijä. Hänellä on saksalaisia sukujuuria.


title: Letícia Birkheuer

text: Birkheuer on asunut kotikaupunkinsa Passo Fundon lisäksi New Yorkissa, Yhdysvalloissa.


title: Letícia Birkheuer

text: Näyttelijänä Birkheuer tunnetaan lähinnä Rede Globo de Televisãon sarjasta "Belíssima", jossa hän esiintyi Érica Assunpçãon roolissa yli sadassa jaksossa vuosina 2005–2006. Lisäksi hän on esiintynyt esimerkiksi "Muodin huipulla" ja "Pé na Jaca" -sarjan jaksoissa.


title: Supercopa de España

text: Supercopa de España () on espanjalainen jalkapallokilpailu, jossa kohtaavat edellisen kauden liiga- ja cup-mestari. Joukkueet pelaavat keskenään kaksi ottelua (koti- ja vierasottelu), joissa yhteismaaleissa parempi joukkue on voittaja. Kilpailun järjestää Espanjan kuninkaallinen jalkapalloliitto.


title: Supercopa de España

text: Nykyistä kilpailua on pelattu vuodesta 1982 lähtien. Vastaava kilpailu on aiemmin järjestetty nimillä Copa de Campeones (1940), Copa de Oro Argentina (1945) ja Copa Eva Duarte (1947–1953). Vuosina 1986–1987 voittaja jäi ratkaisematta, kun seurat eivät päässeet sopuun ottelupäivistä. Vuosina 1952–1953, 1984 ja 1989 sama seura voitti sekä liiga- että cup-mestaruuden, joten supercupia ei pelattu lainkaan vaan mestaruus myönnettiin suoraan kyseiselle seuralle. Sittemmin vastaavissa tilanteissa kilpailuun on kelpuutettu cupissa toiseksi sijoittunut. __notoc__


title: American Pie: The Wedding

text: American Pie: The Wedding on vuonna 2003 julkaistu kolmas osa "American Pie" -elokuvasarjalle. Elokuvassa vietetään Jimin ja Michellen häitä.


title: American Pie: The Wedding

text: Elokuvan soundtrack albumi julkaistiin 1. elokuuta 2003 ja se sisältää seuraavat kappaleet:


title: OpenSUSE

text: openSUSE on saksalaislähtöinen GNU/Linux-käyttöjärjestelmän jakelupaketti, joka pohjautuu Suse Linux GmbH:n jakeluun. openSUSE erkani SUSE Linuxista versiossa 10.2, jolloin myös sen nimi muutettiin ettei se sekoittuisi SUSE Linux Enterprise -julkaisuun. Marraskuussa 2015 julkaistussa versiossa 42.1 openSUSE ja SUSE lähenivät toisiaan. Osin samaan aikaan kehitettiin jatkuvan julkaisun Tumbleweed.


title: OpenSUSE

text: Eli openSUSEsta on kaksi versiota: määräajoin julkaistava Opensuse Leap ja jatkuvan julkaisun Opensuse Tumbleweed.


title: OpenSUSE

text: openSUSE-projektin päätavoitteet ovat:


title: OpenSUSE

text: openSUSEn perusasennus sisältää yleisimmät tietokoneen kotikäyttöön tarvittavat ohjelmat, kuten Firefox-nettiselaimen ja LibreOffice-toimisto-ohjelmiston. Muut mukana tulevat ohjelmat riippuvat hyvin pitkälti käyttäjän asennuksen yhteydessä valitsemasta oletustyöpöytäympäristöstä. Virallisesti tuetut työpöytäympäristöt ovat KDE Plasma, GNOME, Xfce ja LXDE. Lisää ohjelmia voi asentaa zypper-paketinhallinnalla, jolla myös voidaan asentaa muita työpöytäympäristöjä oletuksen rinnalle tai jopa sen tilalle.


title: OpenSUSE

text: Järjestelmän asetusten tarkasteluun ja muokkaamiseen openSUSE:ssa voidaan käyttää asetustiedostojen komentorivimuokkauksen sijaan graafista YaST-asetustyökalua, josta on saatavilla omat natiiviversiot KDE:lle sekä GNOME:lle. Myös zypperiä voidaan käyttää YaSTin kautta, jolloin se muistuttaa Debianin Synapticia ulkoasultaan. YaST sisältyy myös Novellin maksulliseen SUSE Linux Enterpriseen.


title: OpenSUSE

text: openSUSE panostaa erityisesti tietoturvaan, sisältäen oletuksena Novell AppArmorin.


title: OpenSUSE

text: Opensusen julkaisurytmi vakiintui seuraavanlaiseksi. Jokaista openSUSE-versiota tuetaan virallisesti kaksi julkaisuväliä ja 2 kuukautta sen julkaisusta alkaen. Uusi versio pyritään julkaisemaan joka kahdeksas kuukausi. Tällöin tukiaika on 8+8+2 eli 18 kuukautta .


title: OpenSUSE

text: Kiinteän julkaisuversion rinnalle kehitettiin Tumbleweed-pakettivarastot, joista lopulta kehittyi jatkuvan julkaisun jakelu Opensuse Tumbleweed.


title: OpenSUSE

text: Evergreen on hanke, jonka tarkoituksena on pidentää julkaistujen versioiden elinkaarta yhteisön voimin tarjoamalla niihin tietoturvapäivityksiä kauan virallisen tuen päätyttyä. Pidennetty tuki pyritään ulottamaan niin moneen ohjelmaan kuin mahdollista.


title: OpenSUSE

text: openSUSE muutti version 13.2 jälkeen julkaisutekniikkaansa muuttumalla kahdeksi osin rinnakkaiseksi julkaisuksi: openSUSE Leap ja openSUSE Tumbleweed. Tässä ratkaisussa Leapin ydinjärjestelmä otetaan suoraan SUSE Linux Enterprisestä, käyttäjälle näkyvien pakettien versioiden ollessa uudempia Tumbleweed-paketteja. Tarkoituksena on tarjota muita Linux-distribuutioita vakaampi alusta mutta kuitenkin uudemmat sovellusohjelmat. Tätä ratkaisua kutsutaan "hybdridi-distribuutioksi". Ensinmäinen uuden järjestelmän mukainen julkaisu julkaistiin marraskuussa 2015 ja muutoksen korostamiseksi versionumerointi aloitettiin numerosta 42.1. Samalla sen osalta tuki 32-bittisille koneille päättyi. Leapin pääjulkaisujen aiottu tukiaika on vähintään 36 kuukautta. Pääjulkaisuhin on tarkoitus julkaista vuosittain alijulkaisu. Eli esimerkiksi 42.1, 42.2, jne. Alijulkaisun tukiaika on 18 kuukautta eli käyttäjien oletetaan päivittävän uuteen alijulkaisuun 6 kuukauden aikana.


title: OpenSUSE

text: Leapin rinnalla julkaistaan Tumbleweed, joka on jatkuva jakelu. Se tukee edelleen 32-bittisiä koneita. Tumbleweed päivittää kaikki ohjelmat uusimpiin versioihinsa, eikä erillistä versiopäivitystä näin ollen tarvita. OpenSUSE Tumbleweed muistuttaa täten läheisesti Arch Linuxia ja Gentoota. Jatkuvan julkaisun tekimisessä hyödynnetään Open Build Service ja OpenQA järjestelmiä.


title: OpenSUSE

text:
Mainittavimpia ohjelmistoversioita ja muita muutoksia versioittain:
openSUSE 42


title: OpenSUSE

text: Ensimmäinen kehitys-milestone 42.1 julkaistiin 24. heinäkuuta 2015. Opensuse 42.1 julkaistiin marraskuun alussa 2015 aikoihin. Sen kehitystyössä ja julkaisussa uudistettiin merkittävästi julkaisua itseään ja sen rakentamista. Julkaisussa tehdään aiempaa läheisempää yhteistyötä Suse Linux Enterprisen kanssa. 42 on tarkoitus olla pitkän elinkaaren julkaisu. KDE 5 versiolla 5.4.2 on ensimmäistä kertaa oletustyöpöytänä. GNOME versiona on 3.16.2. Tuki 32-bittisille koneille päättyi.


title: Etelä-Jakarta

text: Etelä-Jakarta () on Jakartan viidestä kaupungista suurin. Se rajoittuu pohjoisessa Keski-Jakartaan, idässä Itä-Jakartaan, etelässä Depokiin, luoteessa Länsi-Jakartaan ja lännessä Tangerangiin.


title: Etelä-Jakarta

text: Etelä-Jakartan pinta-ala on 154,32 km² ja väkiluku noin 2 200 000 (2014).


title: Bobby Zamora

text: Robert Lester "Bobby" Zamora (s. 16. tammikuuta 1981 Lontoo) on englantilainen jalkapalloilija, joka seura on Englannin Valioliigaa pelaavaa Queens Park Rangers. Hän on pelipaikaltaan hyökkääjä.


title: Bobby Zamora

text: Bobby aloitti ammattilaisuransa kaudella 1999–2000 Bristol Roversissa, jossa hän ehti pelata 4 ottelua ennen kuin siirtyi Bath Cityyn. Bathissa Bobby teki 8 maalia kuudessa ottelussa ennen kuin siirtyi lainalle Brighton & Hove Albion FC:hen. Kuuden lainaottelun jälkeen Albions osti Zamoran pelaajaoikeudet 100 000:lla punnalla. Kolmen kauden ja 70 maalin jälkeen Tottenham osti Zamoran 1,5 miljoonalla punnalla. Kaudet 2004–2008 Zamora on pelasi West Hamissa. Kaudeksi 2008–2009 Zamora siirtyi Fulhamiin yhdessä joukkuekaverinsa John Paintsilin kanssa. Kaupan arvo oli 6,3 miljoonaa puntaa. Zamora siirtyi Queens Park Rangersiin tammikuun 2012 siirtoikkunan viimeisen tunnin aikana. Hänen sopimuksensa on kahden ja puolen vuoden mittainen.


title: Loratsepaami

text: Loratsepaami on bentsodiatsepiineihin kuuluva lääkeaine. Suomessa loratsepaamia myydään tuotenimillä Temesta, Lorazepam Orifarm, Tavor sekä Lorazepam Orion.


title: Loratsepaami

text: Loratsepaami on keskipitkävaikutteinen bentsodiatsepiini. Sitä käytetään erilaisiin jännitys- ja ahdistustiloihin, unettomuuteen ja rauhoitteena ennen kirurgisia leikkauksia. Loratsepaamia käytetään myös usein lievittämään akuutteihin psykoositiloihin liittyvää ahdistuneisuutta. Loratsepaami sopii myös epileptisten kohtausten hoitoon.


title: Loratsepaami

text: Loratsepaamia voidaan annostella myös lihaksen ja suonensisäisesti.


title: Loratsepaami

text: Loratsepaamia käytetään erityisesti laitoksissa psykoottisuuteen ja kiihtyneisyyteen, myös ahdistukseen ja levottomuuteen. Tyypillisesti loratsepaamia annetaan 1 mg, joskus 2 mg kerralla.


title: Loratsepaami

text: Tyypillisesti tabletissa on 1 mg vaikuttavaa ainetta loratsepaamia. Sairaalakäytössä sitä saa myös 2,5 mg tabletteina. 1 mg tabletin voi puolittaa. Loratsepaamia ei suositella avohoitoon väärinkäyttöpotentiaalin ja riippuvuuden kehittymisen takia. Se on tyypillisesti sairaalalääke, erityisesti psykiatrisissa sairaaloissa. Sitä voidaan käyttää myös yöllä, jos on uneton.


title: Loratsepaami

text: Loratsepaamin hyvin yleisiä haittavaikutuksia, useammalla kuin joka kymmenennellä käyttäjällä, ovat uneliaisuus, väsymys, ja uupumus, mitkä toisaalta voivat olla rauhottavalle lääkkeelle toivottujakin vaikutuksia. Suhteellisen yleistä on lisäksi lihasheikkous ja koordinaation heikkous; myös masennusta on todettu. Harvinaisia ovat verenkuvan muutokset.


title: Loratsepaami

text: Loratsepaamin pitkäaikainen käyttö varsinkin suurilla annoksilla aiheuttaa riippuvuutta. Loratsepaami kiinnittyy 90-prosenttisesti proteiineihin, joten se pysyy aivoissa suhteellisen pitkään. Loratsepaamilla on elimistössä suhteellisen lyhyt puoliintumisaika, noin 14 tuntia, se aiheuttaa joillain potilailla pitkäaikaisen käytön jälkeen voimakkaampia vieroitusoireita kuin jotkin muut bentsodiatsepiinit. Vieroitusoireet ovat samankaltaiset kuin muillakin bentsodiatsepiineilla. Vieroitusoireiden välttämiseksi pitkään jatkunut käyttö tulee lopettaa lääkärin valvonnassa ja vähentämällä annosta vähän kerrallaan.


title: Loratsepaami

text: Loratsepaami saattaa aiheuttaa hengityslamaa, ja erityisesti yhteisvaikutus on merkittävä yhdessä alkoholin kanssa. Loratsepaami poistuu elimistöstä virtsateitse maksassa muodostuvina inaktiivisina metaboliitteina. Toisaalta lääke menee jossain määrin myös äidinmaitoon ja istukan kautta sikiöön, joten sen käyttö ei ole raskauden aikana suotavaa.


title: Loratsepaami

text: Lääkeinfo: Lorazepam Orion: https://laakeinfo.fi/Medicine.aspx?m=18097&i=ORION+PHARMA_LORAZEPAM+ORION


title: Rahtilentoyhtiö

text: Rahtilentoyhtiö on lentoyhtiö, joka on nimensä mukaisesti keskittynyt ensisijaisesti rahdin kuljettamiseen. Konetyyppeinä yhtiöt käyttävät yleensä hieman vanhempaa kalustoa, kuten Boeing 707:ää, Boeing 727:ää, Douglas DC-8:aa ja Iljušin Il-76:ta. Uudempaa kalustoa edustavat mm. Boeing 747:n 747-400F-rahtiversio.


title: Rahtilentoyhtiö

text: Kymmenen suurinta rahtilentoyhtiötä rahtitonnikilometrien määrällä mitattuna (2015):


title: Hellyyden ehdoilla

text: Hellyyden ehdoilla ("Terms of Endearment") on yhdysvaltalainen romanttinen komediaelokuva vuodelta 1983. Parhaan elokuvan Oscarilla palkitun elokuvan on ohjannut ja käsikirjoittanut James L. Brooks, ja se perustuu Larry McMurtryn samannimiseen romaaniin. Elokuvan pääosia esittävät Shirley MacLaine, Debra Winger, Jack Nicholson, Danny DeVito, Jeff Daniels ja John Lithgow.


title: Hellyyden ehdoilla

text: Elokuva kertoo äidin ja tyttären suhteesta, joka rinnastetaan molempien naisten keskeneräiseen rakkauden metsästämiseen.


title: Hellyyden ehdoilla

text: Astronautti Garrett Breedloven hahmoa (Jack Nicholson) ei esiintynyt alkuperäisessä romaanissa. Rooli luotiin Burt Reynoldsia varten, mutta tämä oli lupautunut tekemään toista elokuvaa, joten osa meni James Garnerille. Tämä kuitenkin riitaantui ohjaaja Brooksin kanssa tulkintakysymyksistä, joten Breedloven rooli päätyi lopulta Nicholsonille.


title: Hellyyden ehdoilla

text: "Hellyyden ehdoilla" voitti viisi Oscar-palkintoa: paras elokuva, paras naispääosa (Shirley MacLaine), paras miessivuosa (Jack Nicholson), paras ohjaus ja paras sovitettu käsikirjoitus. Yhteensä elokuva sai 11 Oscar-ehdokkuutta. Lisäksi "Hellyyden ehdoilla" voitti neljä Golden Globea, muun muassa parhaan draamaelokuvan palkinnon.


title: Hellyyden ehdoilla

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Hellyyden ehdoilla

text:
Ehdokkaana:
Ehdokkaana:


title: Hellyyden ehdoilla

text: Ehdokkaana:


title: Haavisto (Karkkila)

text: Haavisto on kylä Karkkilan kaupungissa. Kylän vanhat kantatilat ovat Uusitalo (nykyinen Koski), Talla, Ratia, Kankuri, Sipola, Pietilä, Hanskala ja Suomalainen. Isojaon aikaan, 1700-luvun lopulla perustettiin vielä Sunin, Ridan, Stenbackan, Nikulan, Mikkolan, Jaakkolan, Kärjen, Mäen ja Kalatien uudistilat.


title: Haavisto (Karkkila)

text: Haavisto sijaitsee Seututie 133:n varressa Karkkilan ja Vihtijärven välissä. Etelän suuntaan kulkee yhdystie Olkkalaan ja Vihtiin ja pohjoisen suuntaan kulkee tie Läyliäisiin. Haaviston kautta ajaa busseja muutaman kerran päivässä pääasiassa Klaukkalan ja Vihdin kautta Helsinkiin sekä Karkkilaan.


title: Henjo Richter

text: Henjo Richter (s. 24. marraskuuta 1963 Hampuri) on saksalaisen power metal -yhtye Gamma Rayn toinen kitaristi. Hän laulaa myös taustoja ja soittaa kosketinsoittimia.


title: Henjo Richter

text: Henjo on itseoppinut muusikko, joka alkoi soittaa 13 vuoden ikäisenä. Gamma Ray on Richterin ensimmäinen yhtye. Hän liittyi siihen Dirk Schlächterin siirryttyä kitarasta bassoon vuoden 1997 albumia "Somewhere Out in Space" äänitettäessä.


title: Roland Grapow

text: Roland Grapow (s. 30. elokuuta 1959 Hampuri, Saksa) on saksalainen kitaristi. Hän on tullut tunnetuksi ajastaan power metal -yhtye Helloweenissa, jossa hän soitti 12 vuotta korvattuaan perustajajäsen Kai Hansenin.


title: Roland Grapow

text: Grapowilla oli samaan aikaan myös sooloprojekti. Ensimmäinen albumi "The Four Seasons of Life" julkaistiin vuonna 1997. Albumilla soitti Helloweenin jäseniä. Vuonna 1999 julkaistulla toisella albumilla, "Kaleidoscope", soitti Yngwie Malmsteenin yhtyeen entisiä ja sen aikaisia jäseniä.


title: Roland Grapow

text: Vuonna 2001 Grapow ja rumpali Uli Kusch erotettiin Helloweenista johtuen erimielisyyksistä kitaristi Michael Weikathin kanssa. Grapow ehti soittaa Helloweenissa kahdeksalla albumilla. Sivuprojekti Masterplanista tuli kokoaikainen projekti erottamisen johdosta.


title: Tanssikeskus Latosaari

text: Tanssikeskus Latosaari on Lapualla Lapuanjoen rannalla, Valtatie 19:n kupeessa sijaitseva alueen merkittävä lavatanssi-, juhla- ja kokouspaikka. Latosaaressa on historiansa aikana esiintynyt useita tunnettuja yhtyeitä ja solisteja. Moni yhtye on myös soittanut esikoiskeikkansa Latosaaressa, esimerkiksi Hanoi Rocks.


title: Tanssikeskus Latosaari

text: Latosaaressa on 376 m² suuruinen parketti (+ kesäisin 400 neliömetrin lisälava), kaksi baaria A-oikeuksin, savuton kahvio, terassi ja grilli. Tilojen vanhaan osaan mahtuu 300–500 henkilöä ja uudelle puolelle noin 1 000–2 000 henkilöä.


title: Charles Camilleri

text: Charles Camilleri (7. syyskuuta 1931 Ħamrun – 3. tammikuuta 2009) oli maltalaissyntyinen säveltäjä ja musiikin tutkija.


title: Charles Camilleri

text: Camilleri syntyi Maltalla. Hän muutti 18-vuotiaana Australiaan ja 20-vuotiaana Lontooseen. Vuonna 1958 hän siirtyi Pohjois-Amerikkaan, josta hän sittemmin palasi Eurooppaan. Vuonna 1977 hänestä tuli sävellyksen professori Toronton Kuninkaallisessa musiikkikonservatoriossa. Hän toimi vuosina 1992–1996 musiikin professorina Maltan yliopistossa.


title: Charles Camilleri

text: Camilleri sävelsi muun muassa orkesterimusiikkia, oratorion "Pawlu ta' Malta", maltankielisiä oopperoita, konserttoja ja erilaista soitinmusiikkia. Hänen teoksiaan on esitetty eri puolilla maailmaa.


title: Charles Camilleri

text: Vuonna 1959 hän meni naimisiin Doris Vellan kanssa. Heillä oli poika Charles ja tyttö Anja.


title: Helsingin villikanit

text: Helsingin villikanit, puhekielessä citykanit, ovat pääkaupunkiseudulla vapaiksi päästettyjä tai karanneita lemmikkikaneja ("Oryctolagus cuniculus") ja niiden jälkeläisiä, jotka elävät luonnossa villiintyneenä vieraslajina. Ensimmäiset havainnot villiintyneistä kaneista tehtiin 1980-luvun puolivälissä, ja populaatio alkoi levitä 2000-luvun alussa poikkeuksellisen lämpimien talvien ansiosta. Metsästyksen ja ankarampien talvien vuoksi villikanien kannan kasvu on taittunut tai määrä jopa vähentynyt 2010-luvulla, mutta ilmeisesti kanta on muodostunut pysyväksi.


title: Helsingin villikanit

text: Kaneja on pidetty haitallisina, koska ne saattavat syödä puistojen koristekasveja ja siirtolapuutarhurien hyötykasveja. Kaniinit voivat myös kaivaa käytäviä tie- ja ratavalleihin. Lisäksi niiden on pelätty levittävän loisia ja sairauksia. Toisaalta kaneja on pidetty myös osana nykyistä kaupunkiluontoa. Helsingin eläinsuojeluyhdistys on vaatinut kaninpyynnin lopettamista ja arvostellut mediaa villikaniongelman paisuttelusta.


title: Helsingin villikanit

text: Ensimmäiset villiintyneet kanit nähtiin 1980-luvun puolivälissä Kyläsaaren ja Arabianrannan läheisillä joutomaa-alueilla. Omistajien hylkäämät kanit olivat selviytyneet hengissä ja alkoivat lisääntyä luonnossa. Yksittäisiä hylättyjä lemmikkikaneja oli nähty jo aikaisemminkin, mutta ne eivät olleet selviytyneet talvista. Kyläsaaren kanit hyötyivät alueella toimineista kompostointilaitoksesta ja maankaatopaikasta, joihin tuotiin jatkuvasti kasvijätteitä, kaadettuja puita ja oksia. Vuonna 1997 kaneista tehtiin ensimmäinen ilmoitus Helsingin eläinsuojeluyhdistykselle. Yhdistyksen jäsenet kävivät paikalla ja yrittivät pyydystää kaneja, mutta eivät onnistuneet. Vuonna 1998 kaneja oli alueella edellisvuotta enemmän ja niistä oli tullut aiempaa arempia. Vuosituhannen vaihteessa ne lähtivät levittäytymään Kyläsaaresta ympäröiville asuinalueille. 2000-luvun alun poikkeuksellisen lämpimien talvien ansiosta populaatio kasvoi ja levisi eri puolille kaupunkia.


title: Helsingin villikanit

text: Vuonna 2007 villikaneja oli havaittu keskustan liepeillä ainakin Kumpulassa, Pasilassa, Linnanmäen kulmilla ja Töölönlahden rannoilla sekä Tähtitorninmäellä. Kauempana keskustasta niitä elää esimerkiksi Haagassa, Oulunkylässä, Pakilassa, Viikissä ja Vartiokylässä. Kanipopulaatio on alkanut levittäytyä Helsingistä myös muihin pääkaupunkiseudun kuntiin. Espoossa havaittiin ensimmäiset yksilöt vuosien 2006–2007 tienoilla Mankkaalla, ja vuoteen 2009 mennessä ne olivat levinneet lännessä jo Kehä III:n yli. Niiden on arveltu leviävän myös pohjoiseen Vantaalle.


title: Helsingin villikanit

text: Helsingissä arvioitiin eläneen keväällä 2007 vähintään 2 000 ja syksyllä 2009 noin 7 000 villikaniyksilöä. Ankarat lumitalvet sekä paikoin myös metsästys ovat pienentäneet kanikantoja, mutta metsästys ei pystyne enää hävittämään niitä kokonaan. Helsinkiin on siten muodostunut maailman pohjoisin vakituinen kanipopulaatio. Keväällä 2016 Käpylässä havaittiin kuolleita kaneja, joiden kuolinsyyksi paljastui kanin maksan kuolioittava RHD-virus. Kevään mittaan tauti levisi myös Espooseen. Taudin ja tehokkaan metsästyksen myötä Helsingin kanikanta romahti 2015-2016.


title: Helsingin villikanit

text: Helsingin villikanit ovat selvinneet luonnossa lähinnä alueen poikkeuksellisen vähälumisten ja lämpimien talvien, ja ihmisten myönteisen suhtautumisen ansiosta. Kaupunkilaiset ovat ruokkineet villikaneja. Toisaalta kanta saa yhä edelleen vahvistusta hylätyistä lemmikeistä. Muita tekijöitä menestymiselle saattavat olla kanien monipuolinen ravinnonkäyttö ja niiden tapa kaivaa pesäkolonsa routakerroksen alla olevaan maahan. Kaupungissa on tarjolla erilaisia ravintolähteitä, ja rakennusten lähistöllä on kanille sopivia pesäpaikkoja. Todennäköisesti kanit ovat levinneet etenkin junaraiteita pitkin.


title: Helsingin villikanit

text: Vaikka ihmisten hylkäämät lemmikkikanit ovat olleet monen värisiä ja -kokoisia, ruskea riistanväri dominoi niiden jälkeläisissä, jotka muistuttavat Keski- ja Etelä-Euroopassa eläviä alkuperäisiä villikaniineja sekä käyttäytymiseltään että ulkonäöltään. Useimmat helsinkiläiset villikanit ovat nykyisin pienikokoisia, pystykorvaisia ja harmaanruskeita. Erilaisia väripoikkeamia kuitenkin esiintyy edelleen, yleisimpänä monien yksilöiden otsaa pitkin kulkeva valkoinen juova.


title: Helsingin villikanit

text: Helsingin yliopiston kasvitieteellisille puutarhoille Kaisaniemessä ja Kumpulassa on haittaa kaneista ja myös rusakoista, sillä ne syövät hyöty- ja koristekasveja ja ne vahingoittavat ja lumitalvina saattavat jopa tappaa suuriakin puita jyrsimällä niiden tyviä kuorettomiksi. Samoja ongelmia on ollut siirtolapuutarhoissa ja puistoissa, sekä Viikissä sijaitsevilla yliopiston koeviljelmillä. Malmin ja Hietaniemen hautausmailla kanit ja jänikset ovat julkisten istutusten lisäksi nakerrelleet omaisten kukkia. Kanit ovat myös kaivaneet koloja joihinkin tie- ja ratavalleihin. Vuonna 2015 Helsingin Arabianrannassa havaittiin kanien pureskelevan rikki pysäköityjen autojen johtoja ja letkuja.


title: Helsingin villikanit

text: Kasvaneen kanikannan vuoksi punkit ja täit ovat yleistyneet ja riski sairastua borrelioosiin tai jänisruttoon nousta. Kanien raadoista on havaittu kanitäitä, jotka levittävät jänisruttoa. Kanikanta on myös todennäköisesti lisännyt puutiaisten määrää. Kaneista ei kuitenkaan löytynyt puutiaisaivotulehdusta aiheuttavaa virusta tutkimuksessa, jossa Helsingin yliopiston virologian tutkijat analysoivat lähes 300 kantakaupungin alueelta vuosina 2008–2010 pyydetyn kanin verinäytteet.


title: Helsingin villikanit

text: Helsingin kaupungin rakennusviraston luontoasiantuntija arvioi vuonna 2010, että kanit aiheuttavat kustannuksia kaupungille puolen miljoonan euron edestä vuosittain. Metsästykseen kuluu noin 300 000 euroa vuodessa. Yhteensä kanintorjuntaan on käytetty yli 1,19 miljoonaa euroa vuosina 2009–2012, minkä lisäksi rahaa on laitettu myös välittömään kasvien suojaamiseen ja aitaamiseen. Helsingin eläinsuojeluyhdistyksen mukaan suuri osa kantakaupungin aroista istutuksista on jouduttu jo suojaamaan jänisverkoilla, joten uusia kanituhoja ei juurikaan havaittu vuonna 2010.


title: Helsingin villikanit

text: Suomen metsästyslaissa villikani on määritelty riistaeläimeksi, jota saa metsästää 1. syyskuuta – 31. maaliskuuta välisenä aikana. Riista- ja kalatalouden tutkimuslaitos (RKTL) on tilastoinut Suomessa metsästettyjen kanien määriä. Määrä oli suurimmillaan vuonna 2009, jolloin koko maassa metsästettiin 3 900 kania. Vuosina 2010 ja 2011 saalis oli romahtanut 1 200 kaniin vuodessa.


title: Helsingin villikanit

text: Helsingissä kanien metsästys alkoi ensin poikkeuslupien turvin Kaisaniemen ja Kumpulan kasvitieteellisissä puutarhoissa metsästyskaudella 2005–2006. Nykyisin Helsingin julkisten viheralueiden kanien hävittämisestä huolehtii ensisijaisesti kaupungin rakentamispalvelu Stara. Staran projektipäällikön mukaan kanikannan kasvu on saatu loppumaan, kantaa on pystytty harventamaan ja metsästystä aiotaan jatkaa. Metsästyskaudella 2011–2012 Helsingin seudulla metsästettiin noin 800 kania ja metsästyskaudella 2012–2013 saalis jäänee samalle tasolle. Metsästetyt kanit myydään Korkeasaaren eläintarhaan petoeläinten ruuaksi muutaman euron kappalehintaan.


title: Helsingin villikanit

text: Kanien metsästyksessä käytetään monia eri menetelmiä. Aluksi välineenä olivat jousimetsästyksen harrastajien jouset. Nykyisin yleisempiä tapoja ovat öisin tapahtuva pitkäverkkopyynti ja ympärivuorokautinen loukkupyynti. Vuodesta 2008 Helsingin kaupungin rakentamispalvelu on hyödyntänyt kanien metsästyksessä frettejä eli kesyhillereitä. Frettejä laitetaan kanijahtiin vilkkailla paikoilla keskustan puistoissa, missä ampuminen tai loukuttaminen ei ole mahdollista. Fretti tunkeutuu kanien kaivamiin koloihin ja ajaa kanit koloistaan ulkona odottaviin verkkoihin. Menetelmä toimii tehokkaimmin talvella, jolloin kasvillisuus on lakastunut ja kanit oleilevat enimmäkseen pesäkoloissaan. Fretit saalistavat pareittain omistajansa ja kaupungin työntekijöiden valvonnassa. Frettejä käytetään noin 7–8 tuntia päivässä, ja sinä aikana ne voivat saada kiinni parikymmentä kania.


title: Helsingin villikanit

text: Kanien aiheuttamia haittoja voidaan torjua muutenkin kuin metsästämällä, esimerkiksi suojaamalla kasveja verkoilla ja valitsemalla sellaisia koristekasveja, jotka eivät maistu jäniseläimille. Lisäksi pedot säätelevät kanikannan kokoa. Kaupunkikanien on otaksuttu houkutelleen muun muassa huuhkajat ja ketut kantakaupungin alueelle, aivan ydinkeskustaan asti. Helsingin kettukanta saattaakin olla jo yli sata yksilöä. Kettujen lisäksi kanit kiinnostavat muun muassa kärppää.


title: Helsingin villikanit

text: Villikaneihin suhtauduttiin aluksi melko välinpitämättömästi, jopa suojelevasti. Esimerkiksi vuonna 2001 Helsingin kaupungin silloinen ympäristönsuojelupäällikkö arvioi, että kaneista ei tulisi olemaan välitöntä haittaa. Koska villikanien runsastumisesta ja haitoista ei ollut Suomessa aiempaa kokemusta, ja eläimet olivat eläneet jo melko pitkään rajallisella alueella aiheuttamatta mitään ongelmia, niiden hävittämistä ei osattu pitää tarpeellisena. Myöhemmin kanien vallatessa uusia elinalueita, paikalliset asukkaat ovat aluksi pitäneet niitä ”söpöinä pikku otuksina”. Vasta kun eläinten aiheuttamat haitat alkoivat näkyä, osa asukkaista alkoi vaatia toimenpiteitä kanien hävittämiseksi.


title: Helsingin villikanit

text: Helsingin eläinsuojeluyhdistys on useissa tiedotteissaan vaatinut kaninpyynnin lopettamista ja huomauttanut, että istutusten suojaus verkoilla on kestävä ja metsästystä huomattavasti edullisempi tapa torjua kanituhoja. Citykanien on katsottu jo vakiintuneen osaksi kaupunkiluontoa. Lisäksi yhdistys on syyttänyt mediaa kanien aiheuttamien tuhojen paisuttelusta ja toivonut kohtuutta niitä koskevaan uutisointiin. Kaniuutisointia on arvostellut myös viestintätutkija, dosentti Jukka-Pekka Puro kirjoituksessaan "Pyhä sota kaupunkikaneja vastaan". Toimittaja Pekka Vehviläinen on "Journalisti"-lehden kolumnissa irvaillut Kania pataan -juttusarjaa, jossa "Helsingin Sanomien" toimittaja opetteli pyydystämään citykaneja.


title: Helsingin villikanit

text: Kanit ovat päässeet koristamaan designpääkaupungin juhlapostimerkkiä, ja "Helsingin Sanomien" joulukalenterissa on esiintynyt citykani Elli. Tuomas Kyrön kirja "Kerjäläinen ja jänis" kertoo romanikerjäläisestä, jonka ainoa turva on ”toinen hylkiö”, citykani. Vuonna 2011 tehty dokumenttielokuva "Jahti" kuvaa villikanien metsästystä ”luonnottomaksi” ja ”paradoksaaliseksi”.


title: Helsingin villikanit

text: Luonnontieteellinen keskusmuseo on kartoittanut kanien leviämistä yhteistyössä Helsingin ja Espoon kaupunkien kanssa. Tärkeää tutkimusaineistoa ovat olleet kansalaisten tekemät havainnot, joita on kerätty Internetissä toimivan Hatikka-palvelun avulla. Lisäksi Helsingin kaupungin rakennusvirasto on kustantanut riistaeläintieteen opiskelijan tekemän kaniselvityksen Tästä materiaalista Päivi Leikas laatikin yliopiston metsätieteiden laitokselle pro gradu -tutkielmansa pääkaupunkiseudun villikanien levittäytymisestä ja ravintokasveista.


title: The Vapors

text: The Vapors oli brittiläinen uuden aallon yhtye, joka oli toiminnassa vuosina 1979–1981. Yhtyeen tunnetuin hittikappale on nimeltään ”Turning Japanese”.


title: The Vapors

text: Yhtyeessä oli neljä jäsentä: David Fenton (vokalisti, säveltäjä ja kitaristi), Howard Smith (rumpali), Edward Bazalgette (johtava kitara) ja Steve Smith (basisti ja laulu). He julkaisivat kaksi albumia. Ensimmäinen on nimeltään "New Clear Days", toinen kantoi nimeä "Magnets". The Vaporsien sanoitukset vaihtelevat aiheeltaan rakkaudesta ydinvoimaan ja ovat usein sävyltään tummanpuhuvia.


title: The Vapors

text: Huhutaan, että ”Turning Japanese” käsittelisi masturbointia. Erityisesti yhtyeen toimintavuosina Yhdysvalloissa ajateltiin kappaleen nimen olevan brittiläinen masturbointia tarkoittava sanonta. David Fenton on todennut, että jokainen saa ymmärtää sen miten haluaa, mutta kappaletta ei ole alun perin tarkoitettu näin tulkittavaksi.


title: Rauli Tuomi

text: Rauli Rafael Arvid Tuomi (15. heinäkuuta 1919 Helsinki – 2. helmikuuta 1949 Helsinki) oli suomalainen näyttelijä.


title: Rauli Tuomi

text: Rauli Tuomi syntyi laajaan näyttelijäsukuun. Hänen vanhempansa olivat näyttelijät Arvi Tuomi ja Santa Tuomi, ja Liisa Tuomi oli hänen siskonsa. Valter Tuomi ja Emmi Jurkka (o.s. Tuomi) kuuluivat samaan sisarusparveen kuin isä Arvi, joten Emmi ja Eino Jurkan lapset Sakari, Vappu ja Jussi Jurkka olivat Rauli Tuomen serkkuja. Tuomi oli naimisissa näyttelijä Rakel Linnanheimon kanssa viisi vuotta ennen kuolemaansa.


title: Rauli Tuomi

text: Tuomi opiskeli Suomen Näyttämöopistossa vuosina 1938–1940, ja tämän jälkeen hän näytteli Suomen Kansallisteatterissa kuolemaansa saakka. Hän tulkitsi teatterissa usein klassisia sankariosia, kuten "Daniel Hjortin" ja "Romeon".


title: Rauli Tuomi

text:
Lisäksi Tuomi esiintyi kaikkiaan 23 elokuvassa. Rooli arkkitehti Kaarle Lithauna "Linnaisten vihreässä kamarissa" (1945) toi hänelle parhaan miespääosan Jussi-palkinnon. Toistamiseen hänelle myönnettiin samainen palkinto kahta vuotta myöhemmin Ilmari Unhon ohjaamasta elokuvasta "”Minä elän”" (1946). Tuomen viimeiseksi elokuvaksi jäi "Haaviston Leeni" (1948).
Rauli Tuomi sai sodassa vamman sieluunsa eikä toipunut siitä koskaan. Eläytyvä ja herkkä tulkinta Aleksis Kivenä elämäkertaelokuvassa "”Minä elän”" muodostui näyttelijän joutsenlauluksi: roolin raskaus sai hänen herkän, sodan vaurioittaman mielenterveytensä luhistumaan lopullisesti, ja hän teki itsemurhan 29 vuoden iässä.


title: Kaitaan koulu ja lukio

text: Kaitaan lukio on Iivisniemessä, Espoon Kaitaalla, sijaitseva kuvataidepainotteinen lukio, jossa toimii sekä peruskoulu että lukio.


title: Kaitaan koulu ja lukio

text: Lukio toimii yleis- ja kuvataidelinjapainotteisena. Lukiossa on yli 350 opiskelijaa ja 26 opettajaa. Harri Henttonen on toiminut Kaitaan lukion rehtorina vuodesta 2004.


title: Kaitaan koulu ja lukio

text: Kaitaan koulussa on noin 300 oppilasta vuosiluokilla 7–9 ja 35 opettajaa. Osa oppilaista on valittu kouluun opiskelemaan painotetun kuvataiteen oppimäärää. Koulussa annetaan myös luokkamuotoista erityisopetusta. Koulun rehtorina on toiminut vuodesta 2014 Ritva Mickelsson.


title: Kaitaan koulu ja lukio

text: Kaitaan koulu aloitti vuonna 1966 nimellä Vapaaniemen yhteiskoulu. Koulun viikoittain ilmestyvän lehden nimi on vieläkin "Vapis". Peruskoulu-uudistuksen myötä koulu jaettiin hallinnollisesti kahtia yläasteeksi ja lukioksi. Samalla sen nimi vaihdettiin Kaitaan kouluksi ja lukioksi.